Lukas 23 (BALI)\n1Sawatek anake parum irika raris pada matangi, tumuli ngater Ida Hyang Yesus, praya katangkilang ring ajeng Sang Gubernur Pilatus.\n2Irika ida dane pada nalih Ida, kadi asapuniki: “Anake puniki keniang titiang sedek ngoles bangsan titiange mangda brontak. Ipun nombahang rakyate naur pajeg ring Ida Sang Nata Ratu, tur Ipun mariangken Dewekipune punika Sang Prabu Sane Kajanjiang antuk Ida Sang Hyang Widi Wasa.”\n3Gubernur Pilatus mataken ring Ida: “Apake saja jerone ene Ratun wong Yahudine?” Pasaur Ida Hyang Yesus: “Ragane sane ngandikayang kadi asapunika.”\n4Raris Gubernur Pilatus ngandika ring parapangageng panditane miwah anake akeh, sapuniki: “Tusing ada kapelihan ane bakatang tiang sig Anake ene, ane dadi jalaran buat ngukum Ia.”\n5Nanging anake akeh punika sayan banget nangsek matur kadi asapuniki: “Malantaran paurukan Ipune, Anake puniki sampun ngoles rakyate mangda brontak, ngawitin saking wewengkon Galilea, rauh ring sawewengkon jagat Yudeane. Tur sane mangkin sampun rauh iriki.”\n6Riwau Gubernur Pilatus mireng sakadi asapunika, raris mataken sapuniki: “Apake Anake ene Wong Galilea?”\n7Sasampun dane wikan mungguing Ida Hyang Yesus punika Anak saking wewengkon Ida Sang Prabu Herodes, raris dane ngandikayang mangda Ida Hyang Yesus katangkilang ring ajeng Ida Sang Prabu Herodes, sane rikala punika taler wenten ring kota Yerusalem.\n8Wau Ida Sang Prabu Herodes ngaksi Ida Hyang Yesus, ida kalintang ledang ring kayun, santukan ida sampun sue mapakayun jagi kapanggih ring Ida, samaliha ida sang prabu mapakayun mangda ida sida ngaksi Ida Hyang Yesus ngadakang praciri.\n9Duaning asapunika, Ida Sang Prabu Herodes raris nyedsed Ida Hyang Yesus antuk pitaken, nanging Ida tan masaur angan abuku.\n10Duk punika parapangageng panditane miwah paraguru agamane raris ngarepang tur ngaturang dedalihan sane abot marep ring Ida Hyang Yesus.\n11Irika Ida Sang Prabu Herodes miwah prajurit idane raris nganistayang saha minjulin Ida. Ida kabusanain antuk busana kagungan, tumuli kawaliang ring ajeng Gubernur Pilatus.\n12Ngawit saking rahina punika Ida Sang Prabu Herodes, sane pecak mameseh ring Gubernur Pilatus, raris mawali dados masawitra becik.\n13Gubernur Pilatus tumuli maumang parapangageng panditane miwah parapamimpin rakyate sami,\n14tur dane ngandika ring ida dane miwah ipun sami, sapuniki: “Ragane nyerahang Anake ene mai, tur nalih mungguing Ia suba ngranayang rakyate brontak. Nah tiang suba netes Ia di arepan ragane, nanging tusing ada bakatang tiang kapelihan buka dedalihan ragane.\n15Aketo masih Ida Sang Prabu Herodes tusing ada manggihin kapelihanNe, ento awanan Anake ene buin lipetang ida mai. Sujatinne tusing ada pajalan Anake ene ane patut emasina mati.\n16Wireh keto tiang lakar nunden mecutin Anake ene, suud keto lakar bebasang tiang.”\n17(Nyabran Rerainan Paskah, Gubernur Pilatus mebasang nara pidana adiri, makacihna pasuecan dane ring bangsa Yahudine.)\n18Sawatek anake akeh punika sami masuryak masaur manuk kadi asapuniki: “Pademang Ipun, bebasang Barabas pabuat titiang.”\n19(punika kapangkeng, santukan ipun ngamademang anak miwah sruron ring pembrontakane ring kota.)\n20Gubernur Pilatus mapakayun mebasang Ida Hyang Yesus, punika awinan dane malih ngandika ring anake akeh punika.\n21Nanging anake akeh punika malih masuryak saur manuk: “Salibang Ipun, salibang Ipun!”\n22Ring kaping tiganipun Gubernur Pilatus ngandika ring anake akeh punika sapuniki: “Sasajaane kacorahan apa ane suba laksanaanga baan Anake ene? Tusing ada kapelihanNe ane bakatang tiang, ane ngawanang Ia patut ngemasin mati. Wireh keto, tiang lakar nunden mecutin Anake ene, suud keto lakar bebasang tiang.”\n23Nanging anake akeh sayan makuug suryakipune, kedeh mapinunas mangda Ida Hyang Yesus kasalib. Pamuputipun, malantaran suryakipune punika raris pinunasipune kadagingan.\n24Gubernur Pilatus raris nibakang tetepasan, manut kadi pinunas anake punika.\n25Irika dane mebasang anake sane mapangkeng malantaran brontak miwah ngamademang anak, nanging Ida Hyang Yesus kaserahang mangda kakencanin sakita karepipune, sakadi pangaptin anake akeh punika.\n26Anake akeh punika raris ngater Ida Hyang Yesus kesah saking irika. Ring margi raris kapanggih ring anak adiri sane mawasta Simon, anak saking kota Kirene. Ipun kapaksa kapetegenin salib ngiringang Ida Hyang Yesus.\n27Akeh pisan anake sane ngiringang Ida, ring pantaran anake punika wenten taler anak eluh-eluh, sane masesambatan mangelingin Ida.\n28Ida Hyang Yesus raris maksian ring anake eluh-eluh punika sarwi ngandika sapuniki: “Ih paraeluh-eluh kota Yerusalem, edaja Tiang pangelingina. Nanging pangelinginja dewek muah pianak-pianak eluhe.\n29Sawireh lakar ada masanne, anake pada ngraos kene: ‘Ambate agetne eluh-eluhe ane bekung muah ane tuara taen nglekadang rare muah ane tusing taen manyonyoin.’\n30Di masane ento anake pada lakar ngucap teken gunung-gununge kene: ‘Gembid tur tepenja tiang!’ Muah teken bukit-bukite kene pangucapne: ‘Uruginja tiang!’\n31Sawireh yen punyan kayune ane enu idup ketoanga, ape buin punyan kayune ane tuh.”\n32Wenten taler anak lianan kekalih, inggih punika jadma corah, sane jaga kadanda pati sareng-sareng ring Ida Hyang Yesus.\n33Sasampune rauh ring genahe sane mawasta: “Kaun Tendas”, Ida Hyang Yesus raris kasalib, tur anake corah makakalih punika taler kasalib ring kiwa tengen Idane.\n34Ida Hyang Yesus matur, sapuniki: “Duh Aji, ampurayangja ipun sareng sami, santukan ipun nenten uning ring paindikan sane laksanayang ipun.” Busanan Idane raris kadum nganggen undi.\n35Anake akeh pada majujuk tur mabalih, sadaweg parapamimpin Yahudine pada minjulin Ida, sapuniki pangucapnyane: “Anak lenan suba pada tulungina. Yen saja Ia Sang Prabu Ane Kajanjiang baan Ida Sang Hyang Widi Wasa, ane jani apanga tulungina Ibanne!”\n36Paraprajurite taler ngewerin Ida. Ipun ngaturang anggur masem ring Ida,\n37tur ngucap sapuniki: “Yen saja Jerone Ratun bangsa Yahudi, tulunginja awak Jerone!”\n38Wenten taler sesuratan ring duur Idane, sane sinurat sapuniki: “Ene Ratun bangsa Yahudi”.\n39Sinalih tunggal saking anake corah sane sareng kasalib irika taler minjulin Ida, sapuniki pajaripune: “Kaden Ragane ene Sang Prabu Ane Kajanjiang baan Ida Sang Hyang Widi Wasa? Tulunginja dewek Ragane, tur tulungin masih tiang!”\n40Nanging anake corah sane lianan raris nglemekin timpalipune punika sapuniki: “Tusingke cai takut teken Ida Sang Hyang Widi Wasa? Iraga jani patuh paturu ngemasin ukuman.\n41Iraga tenenan suba pantes ngemasin ukuman, sawireh iraga nampi karmapalan iragane. Nanging Anake ene tusing ngelah pelih.”\n42Raris ipun matur ring Ida Hyang Yesus: “Inggih Ratu Hyang Yesus, elingangja titiang yening IRatu sampun madeg Ratu.”\n43Ida Hyang Yesus raris ngandika ring ipun: “Guru ngorahin cening, didinane jani cening lakar bareng-bareng ajak Guru di Pirdaus.”\n44Duk punika sawatara pukul roras, suryane remrem, tur sawewengkon jagate irika kaliput antuk peteng dedet, ngantos rauh pukul tiga.\n45Duk punika langse panyeleng Perhyangan Agunge uek sibak dados kekalih.\n46Ida Hyang Yesus nyerit antuk suara sane jangih, kadi asapuniki: “Duh Aji, Titiang ngaturang urip Titiange ring tangan Palungguh Aji.” Wusan Ida matur kadi asapunika, Ida raris seda.\n47Rikala paindikane punika kaksi antuk komandan prajurite, raris dane ngluihang Ida Sang Hyang Widi Wasa sapuniki: “Tuah sujati Anake ene anak patut!”\n48Sasampun sawatek anake akeh sane pada pagrunyung mabalih irika, manggihin paindikane punika, ipun raris budal saha mapangenan.\n49Sakancan anake sane wawuh ring Ida Hyang Yesus, minakadinipun paraeluh-eluhe sane ngiring Ida saking wewengkon Galilea, sami pada majujuk ngejoh tur nlektekang saluiring paindikane punika makasami.\n50Wenten anak lanang mapesengan Yusup, saking satunggiling kota ring wewengkon Yudea, sane mawasta kota Arimatea. Dane punika anak mula maraga darma sadu tur ngajap-ajap masan Ida Sang Hyang Widi Wasa jaga ngadegang Pamrentahan Idane. Yadiastun dane dados anggota Majelis Agama, nanging dane nenten pisan adung ring pamargin miwah tetepasan Majelis Agamane punika.\n52Dane tumuli tangkil ring Gubernur Pilatus tur nunas layon Ida Hyang Yesus.\n53Sasampune layone katedunang saking salibe, tumuli kalelet antuk kasa, raris kaperemang ring guane sane kapongpong ring bukit batune, inggih punika gua sane durung naenin madaging sawa.\n54Daweg punika nemonin rahina Sukra, tur jaga ngawitin rahina Sabat.\n55Paraluh-luhe sane ngiring Ida Hyang Yesus saking wewengkon Galilea, sami nyarengin Dane Yusup ka guane punika, tur sami ngantenang layon Idane kaperemang irika.\n56Wus punika ipun sami pada budal, saha nyediang wewangen miwah minyak wangi sane jaga kanggen ngodakin layon Ida Hyang Yesus. Ring rahina Sabate ipun mararian, satinut ring pituduh Pidabdab Torate.


BUDAYA BALI DAN OBYEK WISATANYA: Cerita Rakyat Bali : "Satua I PUCUNG"\nBUDAYA BALI DAN OBYEK WISATANYA\nCerita Rakyat Bali : "Satua I PUCUNG"\nKacrita di Banjar Kawan, wewenangkon Koripan ada anak pacul ngelah pianak muani adiri madan I Pucung. Gegaenne I Pucung sing lenan teken mapikat dogen di umane, nanging ke nyalah utu pesan tangkepne mapikat, di masan padine mara embud. Dadi sing pesan kone ia taen maan kedis, dening tusing ada kedis ngalih amah, krana padine nu puyung. Dening keto, med kone ia mapikat. Jani demen kone ia teken kuluk. Nanging masih keto, sabilang nagih ngidih konyong sig pisaganne begbeg konyong ane mara lekad dogen nagih idiha. Dening konyongne ane nagih idiha nu cerik buina tonden ngedat, kadena konyongne ento buta, dadi buung dogen ia ngidih konyong. Dening keto undukne I Pucung gedeg kone ia, dening makejang kehenne tuara ada misi. Uli sekat ento tusing pesan kone ia taen kija-kija buin, begbeg nyingkrung dogen jumahne. Ping kuda-kuda kaden suba bapanne nglemekin, apanga ia nulungin ka carik, nanging masih ia tusing nyak. Dening keto gedeg kone bapanne, nanging ia tusing bani nigtig wiadin ngwelin I Pucung, krana ia suba kelih. Depina dogen kona ie jani pragat nengnenga dogenan.\nMakelo-kelo demen kone ia tekan anak luh, nanging gede kone kenehne, nget putran Ida Sang Prabu Koripan kone demenina. Budi morahan teken bapanne sing kone ia juari, dening ia suba ngasen teken dewek gedeganga. Dadi ibuk pesan kehenne I Pucung ngenehang Ida Raden Galuh, mabudi ngalih ka puri tusing bani. Jani ngae kone ia daya, mangdena ia nyidaang makatang Raden Galuh.\nSedek dina anu, ka puri kone ia tangkil ring Ida Sang Prabu. Di mara ia neked di bancingah, ada kone parekan tepukina ditu lantas ia ngomong, “Ih jero parekan, nawegang tiang nunas tulung ring jerone, wekasang tiang ngapuriang, aturang jagi tangkil ring Ida Sang Prabu!”\nMasaut parekane, “Inggih mangda becik antuk tiang ngaturang ring Ida Sang Prabu, jerone sapasira?”\n“Aturang titiang I Pucung saking Bnajar Kawan!” Majalan lantas parekane ento ngapuriang matur ring Ida Sang Prabu, “Nawegang titiang mamitang lugra ring Palungguh Cokor I Dewa, puniki wenten kaulan Palungguh Cokor I Dewa saking Banjar Kawan, ipun jagi tangkil ring Palungguh Cokor I Dewa.” Ngandika Ida Sang Prabu, “I Pucung ento apa kone ada buatanga ia tekan nira?”\n“Matur sisip tiang Ratu Dewa Agung, antuk punika tan wenten titiang uning.”\n“Nah lamun keto, tunden suba ia mai!” Ngajabaang lantas parekane ngorahin I Pucung tundena ngapuriang. Majalan lantas I Pucung ngapuriang. Sasubanne neked ditu, lantas ia mamitan lugra ring Ida Sang Prabu.\n“Ih to iba Pucung, apa ada buatang iba mai?”\nMatur I Pucung, “Inggih matur sisip titiang Ratu dewa Agung, wenten tunasang titiang ring Cokor I Dewa.”\n“Nah apa Pucung?”\n“Inggih sapunapi awinan ipun pantune sane wau embud dados ipun puyung, kalih asune wau lekad dados ipun buta?”\nNgandika Ida Sang Parbu, “ento kenken nyen kaden nira awinanne, nira sing pesan nawang. Men yan cai, kenken awananne dadi keto?”\n“Antuk punika tan kamanah antuk titiang. Nanging yang banggayang Cokor I Dewa asapunika kewanten, kamanahan antuk titiang gelis jaga rusak jagat druene.”\n“Men jani kenken baan madaya, mangdene gumine tusing uug?”\n“Inggih yan manah titiang saking tambet, becik mangkin karyanang banten peneduh aturang ring Ida Betara Dalem. Manawi wenten kasisipan Palungguh Cokor I Dewa, mangda sampunang Ida Betara banget menggah pamiduka.”\n“Nah lamun keto ja keneh caine, kema tegarang neduh ka pura Dalem. Sing ada kapo pakayunan Ida Betara teken nira, nira lakar ngiring dogenan. Nah antiang dini malu akejep, nira nu nunden panyeroane ngae banten. Apang nyidaang maturan dinane jani, kadonga jani tumpek. Yan suba pragat bantene, cai men ngaturang ajak I Mangku Dalam ka Pura!”\n“Inggih,” keto aturne I Pucung.\n“Jero Mangku, Jero Mangku, tiang nikaanga mriki ring Ida Sang Prabu, ring pura Dalem. Samalahipun banten puniki jerone kandikaang makta ka pura. Tiang mapamit dumun abosbos jaga kayeh,” aketo baana melog-melog Jero Mangku teken I Pucung, lantas ia ngenggalang ke pura Dalem tur ngenggalang macelep sig gedonge ane tanggu kelod. Sawatara ada suba apanginangan ia nongos ditu, rauh lantas Jero Mangku makta banten tur ngojog sig jalan I Pucungne ngoyong. Ditu lantas Jero Mangku ngaturang banten tur nunas teken Ida Betara mangdene gumine di Koripan karahayuan.\nSasubanne Jero Mangku suud ngantebang, ngomong lantas I Pucung uli jumahan gedonge. Mapi-mapi ia dadi Betara, kene kone munyinne, “Ih iba Bapa Mangku, nyen nunden iba mai maturan, nunas kaluputan teken nira?”\nMasaur Jero Mangku, “Inggih titiang kandikaang antuk pramas Palungguh Betara, Ida Sang Prabu nunas kaluputan ring Palungguh Betara, dening pantune wau embud puyung kalih asune wau lekad ipun buta.”\nBuin ngomong I Pucung, “Ih iba Bapa Mangku, nira ngiangin lakar kaluputan nanging yan Ida ngaturang okane Ida Raden Galuh.” Dening keto munyin I Pucunge kadena pangandikan Ida Betara, dadi budal lantas dane. Teked di jabaan purane mreren lantas dane di batan punyan bingine, sambilanga dane ngantiang I Pucung.\nBuin akejepne pesu lantas I Pucung uli gedonge tur jagjagina Jero Mangku lantas ia matakon, “Men, sapunapi Jero Mangku, wenten minab wacanan Ida Betara?”\n“Nah melah suba cai ka puri ngaturang teken Ida Sang Prabu pangandikan Ida Betara. Bapa sing ja bareng kema, reh jumah ada tamiu ngantiang.” Dening keto pangandikan Jero Mangku, dadi kendel pesan I Pucung, dening guguna pamunyin gelahne teken Jero Mangku, tur lantas ia majalan ngapuriang.\nSasubanne I Pucung nganteg di purian, ngandika raris Ida Sang Prabu, “Men kenken Pucung, ada pawecanan Ida Betara tekening iba, tegarang tuturang apang nira nawang?”\nMatur I Pucung, “Inggih wenten Ratu Dewa Agung. Asapuniki wewacan Ida Betara ring titiang. Ih iba Pucung, kema aturang wecanan gelahe teken gustin ibane buatne nira ledang lakara ngicenin Ida kaluputan, mangdene gumine karahayuan, nanging yan Ida kayun ngaturang okane, Ida Raden Galuh teken nira. Asapunika pangandikan Ida Betara ring titiang. Inggih sane mangkin asapunapi pakayunan Palungguh Cokor I Dewa, dening asapunika pakayunan Ida Betara?”\n“Nah yan keto pakayunan Ida Betara, anake buka nira sing ja bani tulak teken pakayunan idane. Sakewala gumine karahayuan, nira dong ngaturang dogen. Da buin mara abesik panak nirane karsaanga, kadong makadadua, nira lakar ngaturang.” Ditu ngendelang dogen kenehne I Pucung dening lakar kaisinan idepne nganggon Raden Galuh kurenan.\nMatur buin I Pucung, “Inggih yan asapunika pakayunan Palungguh Cokor I Dewa, margi rahinane mangkin ratu, aturang Ida, anak Cokor I Dewa ring Ida Betara mangda gelis Ida rauh, titiang ja ngiringang Ida, jaga aturang titiang ring Ida Betara Dalem.” Ditu lantas Ida Sang Prabu ngandikain parekane ngandikaang ngaturin okane lanang Ida Raden Mantri, kandikaang ngapuriang. Ida Raden Mantri sedek kone di jabaan. Majalan lantas i parekan ka jabaan ngaturin Ida Raden Mantri. Ida Raden Mantri raris ngapuriang tangkil ring ajine.\nNgandika Ida Sang Prabu, “Cening Bagus, nah ne jani bapa ngorahin cening, buate arin ceninge karsaanga tekan Ida Betara Dalem. Bapa ngaturang i anak Galuh teken Ida Betara, dening bapa tuara bani tekening anak tuara ngenah, buina pang gumine karahayuan. Yan bapa tusing ngaturang i anak Galuh, pedas rusak gumine. Men cening kenken kayune?”\nMatur Ida Raden Mantri, “Inggih yan sampun asapunika pakayunan Gur Aji, titiang tan panjang atur malih. Ledang te pakayunan Guru Aji kewanten.”\nDening aketo aturne Raden Mantri, lantas I Patih kandikaang nuunang peti lakar genah I Raden Galuh. Sasubanne Ida Raden Galuh magenah di petine, lantas petina kancinga tur seregne tegulanga di duur petine.\nNgandika Ida Sang Prabu, “Ih iba Pucung, nah ne suba pragat i anak Galuh mwadah peti, kema suba tegen petine aba ka pura Dalem aturang i anak Galuh teken Ida Betara. Ne serege di duur petine mategul. Da pesan iba nyemak serege ne, depin dogen dini, setonden ibane nganteg di pura. Buin ingetang pabesen nirane, singa iba Makita manjur nyen di jalan pejang petine di duur pundukanne tur seregne depang masih ditu mategul.”\n“Inggih,” keto aturne I Pucung tur lantas ia majalan negen petine misi Ida Raden Galuh.\nBeh magregotan kone ia negen petine ento. Ban kendelne bes sanget lakar maan kurenan okan Ida Sang Prabu, dadi sing kone asena baat. Di jalan nepukin lantas ia tukad ditu ia mreren di duur tukade, dening ia makita manjus. Petine pejanga kone di duur pundukane tur seregne depina masih ditu. Di makirenne ia tuun lakar kayeh, matur kone ia teken Raden galuh, “Ratu Raden Galuh Cokor I dewa driki tumun, kenakang kayune driki. Titiang ngaonin Cokor I Dewa ajebos, titiang jaga tuunan manjus, dening ongkeb pesan tan dugi antuk titiang naanang kebuse.” Dening Ida Raden Galuh mwadah peti dadi sing kone pirenga atur I Pucunge.\nSuud I Pucung matur keto, tuunan lantas ia ka tukade kayeh baan klangenne maan yeh ning. Ditu rauh lantas Ida Raden Mantri sameton Ida Raden Galun nandan macan pacang anggen Ida ngentosin sametone. Sasubane Ida Raden Mantri rauh sih tongos petine ento, ngelisang raris Ida Raden Mantri nyereg petine tur kamedalang arine. Sasubanne Ida Raden Galuh medal, jani macane kone celepang Ida tur kakancing, seregne buin kone dudur petine genahang Ida. Ngelisang raris Ida Raden mantri malaib sareng Ida Raden Galuh budal ka Koripan. Buat isin petine kasilurin tusing kone tawanga teken I Pucung.\nSasubanne ia suud kayeh lantas ia menekan. Teked ba duuran dingeha kone krasak-krosok di tengah petine. Ngomong lantas I Pucung, “Inggih Ratu Raden Galuh, menggah menawi Cokor I Dewa dados krasak-krosok wau kaonin titiang manjus. Margi mangkin Cokor I Dewa budal kumah titiange, drika mangkin Cokor I Dewa mlinggih sareng titiang. Cokor I Dewa pacang anggen titiang kurenan. Samalihipun titiang sampun ngadianang Cokor I Dewa who-wohan luir ipun: buluan, salak, croring, miwah manggis. Pacang rayuan Palungguh Cokor I Dewa sampun wenten jumah titiang kagianang antuk panyeroan Palungguh Cokor I Dewa, tiang maderbe meme. Sampunang te kenten menggah Cokor I Dewa, mangkin iringa ja Cokor I Dewa budal.”\nGelisang satua majalan lantas ia I Pucung ngamulihang negen petine. Sasubanne neked jumahne, kauk-kauk lantas I Pucung ngaukin memenne, “Meme, Meme, ampakin tiang jlanan, tiang ngiring Ida Raden Galuh mulih. Tiang anak suba icena nunas Ida Raden Galuh teken Ida Sang Prabu. Matelahtelah men meme ditu jumahan icange apang kedas, krana tiang lakas nglinggihang Ida ditu, uli semengan Ida tonden ngrayunang.” Memenne tusing ja ia nawang keneh panakne, selegagan kone mara ia ningeh pamunyin panakne buka keto. Dadi ampakina dogen jlanan tur I Pucung ngenggalang macelep kumah meten, tur lantas ia ngancing jlanan uli jumahan petine pejanga kone di pasareane.\nCritayang jani suba tengah lemeng tur meme bapanne suba melah pulesne pada, ditu lantas ia buing ngomong ngrumrum isin petine, “Inggih Ratu Raden Galuh, matangi Cokor I Dewa, niki sampun wengi, mriki mangkin Palungguh Cokor I Dewa merem sareng titiang!” Suud ia ngomong keto, lantas petine ento serega tur ungkabanga. Mara petine ento ungkabanga, tengkejut pesan I Pucung dening petine misi macam. Ditu lantas I Pucung sarapa teken macane. Mati lantas I Pucung.\nBuin mani semenganne, dunduna lantas ia teken memenne uli diwangan, dening suba tengai ia tonden bangun. Kadena panakne sajaan ngajak Raden Galuh. Kanti ping telu kone memenne makaukan, masih sing kone sautine, lantas tinjaka kone jlananne. Ya mara mampakan jlanane, ya magroeng lantas macane jumahan. Beh apa kaden tengkejut memenne tur ia buin ngenggalang ngubetang jlanan. Ditu lantas ia gelur-gelur ngidih tulungan teken pisagane ditu. Liu pada anake nyagjagin ia tur makejang pada ngaba sikep. Ditu matianga lantas macane totonan. Sasubanne I Macan mati, mulihan lantas memenne, dapetanga panakne suba mati tur nu tulang-tulangne dogen.\nDiposting oleh I Wayan Ardana, ST di 22.32\nCara Cerdas Dapat Uang dari Internet, dg Modal 180 rb dapat 5 Milyar\nTonton aja Videonya\nBelajar membuat sebuah blog\nMengatasi masalah komputer dan printer anda\nMendapatkan uang melimpah via bisnis online di internet\nSATUA BALI : "PANGANGON BEBEK"\nCERITA RAKYAT BALI : "JAYAPRANA DAN LAYONSARI"\nMEMESAN TIKET HOTEL DI BALI\nI Wayan Ardana, ST\nLahir di Br. Tampuagan, Ds. Peninjoan, Kec. Tembuku, Kab. Bangli, Propinsi Bali, Sekolah Dasar di SDN 1 Peninjoan, Sekolah Menengah Pertama di SMPN 2 Tembuku, Sekolah Menengah Atas di SMUN 21 Bandung Tahun 1996, Tamat Sarjana Jurusan Teknik Elektro Institut Teknologi Adityawarman Bandung(sekarang Universitas Kebangsaan Bandung), dan sekarang sedang menekuni usaha di bidang jasa teknologi komputer.


UPACARA 2 BAN - Yening wenten anak ngaturang aturan - Bible Search\nUPACARA 1 UPACARA 3\n1Yening wenten anak ngaturang aturan sesajen ring Ida Sang Hyang Widi Wasa, gandume punika pinih riin patut kanggen tepung. Tepunge punika patut kadagingin minyak saitun miwah menyan, 2tumuli raris kaserahang ring parapandita katurunan Dane Harun. Sang pandita sane nabdabang upacarane punika patut ngambil tepung miwah minyak saitun punika agemel, miwah menyane punika makasami, tumuli kaborbor ring pamorboran aturane, makadados cihna mungguing aturane punika makasami sampun katur ring Ida Sang Hyang Widi Wasa. Ambun aturan rayunane punika ngawinang ledang pakayunan Ida Sang Hyang Widi Wasa. 3Sisan aturan gandume punika dados druen sang pandita. Sisane punika kalintang suci, santukan punika kambil saking aturan sane sampun katurang ring Ida Sang Hyang Widi Wasa.\n4Yening aturane punika marupa roti sane kaopen ring pangopenan rotine, roti punika patut nenten madaging ragi. Rotine punika dados marupa roti tebel sane kakardi antuk tepung madaging minyak saitun wiadin roti biskuit sane kolesin antuk minyak saitun.\n5Yening aturane punika marupa roti sane mapanggang ring pamanggangane, roti punika patut kakaryanin antuk tepung madaging minyak saitun. Nanging nenten madaging ragi. 6Rikalaning ngaturang roti punika, rotine punika patut kenyagang tur kasriokin antuk minyak saitun.\n7Yening aturane punika marupa roti sane magoreng antuk pangorengan, roti punika patut kakaryanin antuk tepung miwah minyak saitun. 8Rotine punika makadados aturan ring Ida Sang Hyang Widi Wasa, tur kaserahang ring sang pandita sane jagi ngaturang rotine punika ring pamorboran aturane. 9Sang pandita patut ngambil rotine punika abagian makadados cihna, mungguing rotine punika makasami sampun katur ring Ida Sang Hyang Widi Wasa, tur rotine sane kambil punika patut kaborbor ring pamorboran aturane. Ambun aturan rayunane punika ngawinang ledang pakayunan Ida Sang Hyang Widi Wasa. 10Sisan aturane punika dados druen sang pandita. Sisane punika kalintang suci, santukan punika kambil saking aturan sane katurang ring Ida Sang Hyang Widi Wasa.\n11Saananing aturan sesajen sane aturang semeton pamantuka ring Ida Sang Hyang Widi Wasa nenten pisan dados kadagingin ragi. Semeton nenten pisan dados nganggen ragi wiadin madu, ring rayunan sane katur ring Ida Sang Hyang Widi Wasa. 12Aturan gandum saking upon-upon semetone sane pangawit nyabran taun patut aturang semeton ring Ida Sang Hyang Widi Wasa, nanging sampunang borbora ring pamorboran aturane. 13Saananing aturan semetone sane marupa gandum patut kadagingin tasik, santukan tasike punika makadados cihna prajanjian semetone ring Ida Sang Hyang Widi Wasa. (Sakancan aturan semetone, patut kadagingin tasik.) 14Yening semeton ngaturang aturan sesajen saking upon-upon semetone sane pangawit ring Ida Sang Hyang Widi Wasa, aturangja gandum sane sampun manyahnyah wiadin sane sampun matepung. 15Aturane punika patut kadagingin minyak saitun miwah menyan. 16Sang pandita patut morbor abagian saking tepung miwah minyak saitune punika, miwah menyane makasami makadados cihna mungguing aturane punika sampun katurang ring Ida Sang Hyang Widi Wasa makadados aturan rayunan.


PARARUDAN 8 BAN - Ida Sang Hyang Widi Wasa tumuli - Bible Search\nPARARUDAN 7 PARARUDAN 9\nPasisip antuk katak\n1Ida Sang Hyang Widi Wasa tumuli ngandika ring Dane Musa sapuniki: “Kemaja tangkil ka ajeng sang prabu tur aturang teken ida mungguing sabdan Ida Sang Hyang Widi Wasa kene: ‘Baangja kaulan Ulune luas apanga ia ngaturang bakti teken Ulun. 2Yen kita tusing maang, Ulun lakar ngukum gumin kitane apanga gumin kitane bek aji katak. 3Katake ento lakar ngebekin Tukad Nile tur katake ento lakar menek tur macelep ka umah kitane, ka kamar muah pasarean kitane. Katake ento lakar macelep ka umah prakanggon kitane, muah ka umah parakaulan kitane, kanti nganteg ka tongos kitane manggang roti muah ka paso pangadonan tepung lakar rotine. 4Buina katak-katake ento lakar menek ngrepe awak kitane, ka awak prakanggon kitane muah kaulan kitane makejang.’ ”\n5Ida Sang Hyang Widi wasa malih ngandika ring Dane Musa sapuniki: “Jani kema orahin Harun apanga ia nudingang tungkedne ka duur tukad muah ka duur tlabahe muah ka duur tlagane, apanga katake pada pesu ngebekin gumi Mesire.” 6Dane Harun tumuli nudingang teteken danene ring duur toyane ring Mesir sami. Irika raris medal katake pasliab kantos ngebekin jagat Mesire. 7Nanging balian Mesire taler ngardi paindikan sane pateh sakadi punika antuk japa mantranipune, kantos medal katak katah pisan ngebekin jagat Mesire.\n8Sang prabu tumuli nauhin Dane Musa miwah Dane Harun pangandikane: “Astawayangja teken Ida Sang Hyang Widi Wasa, apang kaonang Ida katake ento makejang uli sig gelahe muah uli parakaulan gelahe. Gelah maang bangsan ibane luas buat ngaturang bakti teken Ida Sang Hyang Widi Wasa.”\n9Atur Dane Musa ring sang prabu: “Rarisang nikayang ring titiang malih pidan titiang karsayang ngastawa pabuat palungguh iratu, pabuat paraprakanggen palungguh iratu miwah buat kaula druene mangda katake punika sirna, sajawining sane magenah ring Tukad Nile.”\n10Pangandikan idane: “Astawayang gelahe buin mani!”\nAtur Dane Musa: “Titiang pacang ngamargiang sakadi pangandikan palungguh iratu, mangda sang prabu wikan mungguing tan wenten sane mrasidayang nyamenin Ida Sang Hyang Widi Wasa, Widin titiange. 11Katake punika pacang kakaonang saking ajeng palungguh iratu, saking purin palungguh iratu, saking paraprakanggen palungguh iratu, miwah saking kaula druene, tur katake punika pacang tan wenten, sajawining sane wenten kantun magantulan ring Tukad Nile.” 12Irika Dane Musa miwah Harun mapamit saking ajeng sang prabu tumuli medal. Dane raris ngastawa ring Ida Sang Hyang Widi Wasa nglungsur mangda katake sane karauhang punika kasirnayang. 13Ida Sang Hyang Widi Wasa nagingin pangastawan Dane Musa. Katake sane ring puri, sane ring tanahe, miwah ring tegale sami pada padem. 14Bangsa Mesire nambunang tur nugdugang bangken katake punika kantos jagate irika alid gandanipun. 15Nanging rikala sang prabu ngaksi mungguing katak-katake punika sampun padem, ida malih tan kayun mirengang atur sang kalih, anut ring sane sampun kasabdayang antuk Ida Sang Hyang Widi Wasa.\nPasisip antuk legu\n16Ida Sang Hyang Widi Wasa malih ngandika ring Dane Musa sapuniki: “Tundenja Harun nglempag tanahe ento aji tungkedne, ditu ebuke di Mesir makejang lakar dadi legu.” 17Dane Harun tumuli nglempagang teteken danene ka tanahe. Irika ebuke punika magentos dados legu tur ngrebut jadma miwah sawatek ubuh-ubuhane. 18Parabaliane ring Mesir sami pada ngindayang ngardi legu malantaran japa mantrannyane, nanging ipun tan mrasidayang. Inggih kadi asapunika jagat Mesire kabekin antuk legu. 19Irika parabaliane pada tangkil ring ajeng ida sang prabu maduluran atur sapuniki: “Puniki pakardin Ida Sang Hyang Widi Wasa.” Nanging ida sang prabu tansah pageh bengkung tan kayun mirengang atur Dane Musa miwah Dane Harun, yakti pisan kadi sabdan Ida Sang Hyang Widi Wasa.\nPasisip antuk buyung\n20Ida Sang Hyang Widi Wasa masabda ring Dane Musa kadi asapuniki: “Buin mani pasemengan pesan kemaja kita tangkil teken sang prabu dikalane ia ka tukade. Tekedang teken ia mungguing Ida Sang Hyang Widi Wasa ngandika buka kene: ‘Baangja kaulan Ulune luas, apanga ia ngaturang bakti teken Ulun. 21Ulun matinget yen kita tusing maang kaulan Ulune luas, Ulun lakar nglebang buyung sig kitane, sig prakanggon kitane, sig kaulan kitane. Sawatek umah bangsa Mesire, lakar bek misi buyung muah tanah Mesire lakar bek mapantet aji buyung. 22Nanging dikalane ento Ulun lakar nganehang tanah Gosene di tongos kaulan Ulune. Ditu lakar tusing ada buyung. Tetujone apang kita nawang mungguing Ulun Sang Hyang Widi Wasa nyalanang pakarsan Ulune dini di gumi Mesire. 23Ulun lakar minayang kaulan Ulune teken bangsan kitane. Buin mani katawahane ene lakar laksanayang Ulun.’ ” 24Ida Sang Hyang Widi Wasa raris ngamargiang pakarsan Idane, tumuli rauh buyung akeh pisan, ngranjing ka purin sang prabu, ka jeron prakanggen idane. Sakuubing jagat Mesire kalikub antuk buyung, kantos jagat Mesire rusak ulihan buyunge punika.\n25Sang prabu tumuli nauhin Dane Musa miwah Dane Harun sarwi ngandika sapuniki: “Kemaja lautang ngaturang bakti teken Widin ibane, sakewala dini di Mesir.”\n26Nanging atur Dane Musa sapuniki: “Titiang nenten jaga ngiring pangandikan palungguh iratu, santukan aturan sane aturang titiang ring Ida Sang Hyang Widi Wasa, Widin titiange tan adung ring sesanan bangsa Mesire. Yening titiang makarya aturan sane tan adung ring sesanan bangsa Mesire, boyake ipun jaga ngurug titiang antuk batu, kantos titiang padem? 27Titiang sareng sami tan dados tan pacang luas ka tegal melakange, sawatara sapamargian tigang rahina dohipun buat maturan ring Ida Sang Hyang Widi Wasa, Widin titiange manut sakadi pangandikan Idane ring titiang.”\n28Sang prabu tumuli ngandika sapuniki: “Nah yen keto, lakar baang gelahe iba luas maturan teken Ida Sang Hyang Widi Wasa Widin ibane, di tegal melakange, sakewala eda luas bes ejoh. Buina astawayangja masih gelahe.”\n29Atur Dane Musa sapuniki: “Sane mangkin titiang jaga mapamit ka jabaan, tur jaga ngastawayang palungguh iratu ring Ida Sang Hyang Widi Wasa. Benjang buyunge punika jaga ical saking ajeng palungguh iratu, miwah saking paraprakanggene, miwah saking kaula druene. Sakewanten sampunang palungguh iratu malih tan tuon ring pangandika tur tan nglilayang bangsa Israel luas buat maturan ring Ida Sang Hyang Widi Wasa.”\n30Wusan matur kadi asapunika Dane Musa raris medal nilar sang prabu tumuli ngastawa ring Ida Sang Hyang Widi Wasa. 31Ida Sang Hyang Widi Wasa nagingin pangastawan Dane Musa. Buyunge sami kaonang Ida saking sang prabu, miwah saking paraprakanggene miwah saking parakaulan idane. Asikiko tan wenten sane kari. 32Nanging yadiastu kadi asapunika, sang prabu kantun bengkung tur tan nglugrain bangsane punika mamargi.


Imamat 7 (BALI)\n1Puniki pidabdab pabuat aturan panaur danda, aturan sane kalintang suci.\n2Wewalungan sane kanggen pabuat aturane punika, patut katampah ring sisi kaler pamorboran aturane, ring genah anake nampah wewalungan sane kanggen aturan maborbor, tur getihnyane patut kabriokang ring sisin pamorboran aturane makaileh.\n3Muluknyane makasami patut kambil tur katurang ring pamorboran aturane inggih punika: muluknyane, muluk sane ngaput jeroannyane,\n4ginjel miwah muluk sane wenten ring ginjelnyane punika, miwah bagian ati sane pinih becik.\n5Sang pandita patut morbor muluke punika makasami ring pamorboran aturane makadados aturan rayunan pamantuka ring Ida Sang Hyang Widi Wasa. Punika aturan pabuat panaur danda.\n6Sawatek anak lanang sane dados kulawargan sang pandita dados ngajengang ulam aturane punika, nangingke patut kajengang ring genahe sane suci, santukan aturane punika kalintang suci.\n7Pidabdab sane kanggen ring aturan panyupat dosane pateh ring pidabdabe sane kanggen ring aturan panaur dandane, inggih punika ulam wewalungan aturane punika dados pikolih sang pandita sane ngantebang aturane punika.\n8Kulit wewalungane sane katurang dados aturan maborbor punika pikolih sang pandita sane ngantebang aturane punika.\n9Sakancan aturan sesajen sane sampun kanyanyah ring panyanyahan wiadin karatengang ring pangorengane wiadin sane mapanggang, punika dados pikolih sang pandita sane ngantebang aturane punika ring ayun Ida Sang Hyang Widi Wasa.\n10Nanging sakancan aturan sesajen sane nenten maratengang, sane madukan minyak wiadin sane tuh, punika dados eduman parapandita katurunan Dane Harun, tur patut kadumang asah ring pantaran danene.\n11Puniki pidabdab indik aturan karahayuan sane katurang pamantuka ring Ida Sang Hyang Widi Wasa.\n12Yening wenten anak ngaturang aturan pabuat ngaturang panyuksma ring Ida Sang Hyang Widi Wasa, sinarengan ring aturan wewalungane punika, ipun patut taler ngaturang roti sane tan madaging ragi. Rotine punika kengin tebel, sane kakardi antuk tepung sane kadukin antuk minyak saitun, wiadin dados taler roti tipis sane kolesin minyak, wiadin sanganan sane malakar antuk tepung sane madukan minyak saitun.\n13Samaliha makadados wewehannyane, anake punika patut taler ngaturang roti sane madaging ragi.\n14Saking wewarnaning roti punika ipun patut ngaturang apahan minakadi dados aturan sane kasuciang pabuat Ida Sang Hyang Widi Wasa. Aturane punika dados pikolih sang pandita sane mriokang getih wewalungane ring pamorboran aturane.\n15Ulam wewalungane punika patut kajengang ring rahinane punika ugi, inggih punika rahina daweg wewalungane punika katurang. Nenten pisan dados kantun makabenjang semengane.\n16Yening wenten anak ngaturang aturan karahayuan buat naur sesangi wiadin aturan saking suka lilaning manah, nentenja makasami aturane punika patut kajengang ring rahinane punika, nanging yening wenten sisanipun, punika dados kajengang benjangipun.\n17Yening ring rahinane sane kaping tiganipun ulame taler kantun, ulame punika katunjel.\n18Nanging yening sisan ulame punika taler kajengang ring rahina sane kaping tiganipun, Ida Sang Hyang Widi Wasa nenten nampi aturan anake punika. Aturane punika nenten dados merta pabuat anake sane ngaturang, nanging kanggep leteh, tur sapasiraja sane nunas aturane punika, ipun jaga nampi palanipun.\n19Ulame punika patut kaborbor sami, tan pisan kengin kajengang yening ulame punika keni satunggaling barang sane kanggep leteh manut sopacaraning agama. Wantah anak sane suci manut sopacaraning agama sane kengin ngajengang ulam aturan karahayuane punika.\n20Yening anak leteh manut sopacaraning agama nunas ulame punika, ipun nenten malih ketang dados kaulan Ida Sang Hyang Widi Wasa.\n21Kadi asapunika taler yening wenten anak sane nunas ulam aturane punika, sasampun ipun ngusud barang sane leteh manut sopacaraning agama, yadian jadma wiadin wewalungan sane leteh, ipun nenten malih patut ketang dados kaulan Ida Sang Hyang Widi Wasa.\n22Ida Sang Hyang Widi Wasa maicayang pidabdabe sane inucap ring sor puniki ring Dane Musa,\n23pabuat bangsa Israel. Saananing muluk banteng, biri-biri wiadin kambing tan dados kajengang.\n24Muluk wewalungan sane padem wiadin sane kasarap antuk sato sane galak nenten dados kajengang, nanging dados kagunayang buat kaperluan sane lianan.\n25Sapasiraja sane ngajengang muluk wewalungan sane patut katurang pamantuka ring Ida Sang Hyang Widi Wasa, anake punika patut nenten ketang malih dados kaulan Ida Sang Hyang Widi Wasa.\n26Yadiastun ring dijaja bangsa Israele magenah, ipun nenten dados nunas getih paksi wiadin wewalungan.\n27Sapasiraja sane mamurug pidabdabe punika, ipun tan patut malih ketang dados kaulan Ida Sang Hyang Widi Wasa.\n28Ida Sang Hyang Widi Wasa maicayang ring Dane Musa pidabdabe puniki,\n29pabuat bangsa Israel. Sapasiraja ngaturang aturan karahayuan, ipun patut ngaturang abagian saking aturanipune punika pamantuka ring Ida Sang Hyang Widi Wasa,\n30tur aturane punika patut ipun niri sane makta, makadados aturan rayunan. Ipun patut ngaturang muluk wewalungan punika, miwah tangkahnyane tur katurang dados aturan istimewa ring ayun Ida Sang Hyang Widi Wasa.\n31Sang pandita patut morbor muluke punika ring pamorboran aturane, nanging tangkahe dados eduman sang pandita.\n32Paan wewalungane sane di kenawan durian patut kaserahang dados aturan istimewa,\n33ring dane sang pandita sane ngaturang getih miwah muluk aturan karahayuan punika.\n34Tangkah miwah paan wewalungane sane kenawan durian punika dados aturan istimewa sane sampun kambil antuk Ida Sang Hyang Widi Wasa saking bangsa Israele, tur kapaicayang ring sang pandita. Punika sane patut katurang ring sang pandita antuk bangsa Israele salami-laminipun.\n35Punika dados duman rayunan sane kapaicayang antuk Ida Sang Hyang Widi Wasa ring Dane Harun miwah paraputran danene, ring rahina daweg dane kamanggehang dados pandita.\n36Duk punika Ida Sang Hyang Widi Wasa nitahang ring bangsa Israel, mangda saking aturan sane bakta ipun, paa miwah tangkah aturan wewalungane patut katurang ring sang pandita. Pidabdabe puniki patut kamanggehang antuk bangsa Israele salami-laminipun.\n37Dadosipun kadi asapunika pidabdab buat aturan sane maborbor, aturan sesajen, aturan panyupat dosa, aturan panaur danda, aturan maduijati, miwah aturan karahayuan.\n38Irika ring Gunung Sinai, ring tegal melakange, Ida Sang Hyang Widi Wasa maicayang pituduhe punika ring Dane Musa, inggih punika ring rahina daweg Ida ngandikayang bangsa Israele ngaturang aturanipune ring Ida Sang Hyang Widi Wasa.


Sira Pande: BABAD PANDE SERONGGA 1\nBABAD PANDE SERONGGA 1\nPuniki paingetan kayang wekas saking pakardin ipun I Dugdug muah I Gera malih wenten kaponakan ipun mawasta I Marga. Ipun sareng nakenang ring pangodah ipune buat indik Yang-Yang kaluuran ipune ring nguni.\nAnanging geng ing ampun ring Yang-Yang kaluuran sami, ulun anambat nama ning lauuran, tan kena ulun ring ila-ila tulah sarik, luput ing upadrawa Sang Tabeya Nama Siwaya, Swastyastu Awignamastu nama sidam. Moga Sang kaluuran aweh nugraha, dirgayusa, paripurna, mangkana pamintasih Sang ngulun ring Sang kaluuran.\nSapuniki critane nguni duk jerih tepi siring Baline kangin, krane jerih nakutin suaran bebende ring prau, katah desane sapunika rarud pacalagcog, kadadosan rauh ring desa Tlepud wengkuan Tegalalang sareng roras kuren. Wenten sakeng Sukadana muah Bugbug, Metra. Sareng roras kuren punika, pinaka prajuru tan len I Nengah Bedil sakeng Sukadana pecak. Sampun kasuen irika wenten manah I Nengah Bedil pacang ngwangun pura pasimpangan Betara ring Gunung Basukih, anut sami, samput puput pura punika, kewanten turus idup tekeng panyengker, puput rauh ring makekelud.\nLes Pande De Bali\nPosted by Sira Pande at Monday, January 12, 2009\nLabels: BABAD PANDE SERONGGA\nSundari Bungkah "7-9"\nSundari Bungkah "4-6"\nSundari Bungkah "1-3"\nBABAD PANDE SERONGGA 10\nBABAD PANDE SERONGGA 9\nBABAD PANDE SERONGGA 8\nBABAD PANDE SERONGGA 7\nBABAD PANDE SERONGGA 6\nBABAD PANDE SERONGGA 5\nBABAD PANDE SERONGGA 4\nBABAD PANDE SERONGGA 3\nBABAD PANDE SERONGGA 2\nFoto-Foto Pura Pande Tamblingan\nFoto Pura Pande Tamblingan (tambahan)\nTIRTA YATRA KE PURA PANDE TAMBLINGAN\nPande Tamblingan 5\nPande Tamblingan 4\nPande Tamblingan 3\nPande Tamblingan 2


Ayub 11 (BALI)\n<< Ayub 11 >>\n1Dane Sopar sane saking tanah Naama raris mabaos sapuniki: “Punapike nenten wenten anak sane jaga nyaurin baose sane puyung punika? Punapike malantaran ngwedalang baos sane akeh jadmane jaga kapatutang?\n3Inggih semeton Ayub! Punapike pitaenang semeton tiang nenten mrasidayang nyaurin baos semetone? Punapike panguman-uman semetone punika jaga ngranayang tiang bungkem?\n4Semeton maosang, mungguing saananing sane nikayang semeton punika patut. Semeton maosang mungguing semeton punika suci ring ayun Ida Sang Hyang Widi Wasa.\n5Dumadakja Ida Sang Hyang Widi Wasa ledang nyaurin baos semetone punika.\n6Ida jaga ngandikayang ring semeton mungguing wenten paindikan-paindikan sane dalem, sane tan kapineh antuk pepineh imanusa. Ida Sang Hyang Widi Wasa nyisipang semeton inganan yen bandingang ring kiwangan semetone.\n7Punapike semeton mrasidayang uning ring wewidangan miwah wates kagungan miwah kakuasaan Ida Sang Hyang Widi Wasa?\n8Langite punika nentenja dados wates pabuat Ida Sang Hyang Widi Wasa. Nanging semeton nenten mrasidayang nyujuh langite punika. Ida Sang Hyang Widi Wasa uning ring pati loka, nanging semeton nenten uning.\n9Kagungan Ida Sang Hyang Widi Wasa punika jimbaran ring jagate puniki miwah linggahan ring segarane.\n10Yening Ida Sang Hyang Widi Wasa ngejuk tur makta semeton ka pangadilan, sapasirake sane jaga nyadelin Ida?\n11Ida Sang Hyang Widi Wasa wikan, sane encen jadmane sane tan paji. Ida ngaksi sakancan pakardinipune sane dursila.\n12Jadmane nambet jaga ngawitin dados anak wicaksana, yening keledae alasane lekad monoh.\n13Inggih semeton Ayub! Dabdabang tur becikangja pakayun semetone! Ulatija Ida Sang Hyang Widi Wasa!\n14Kaonangja kadursilan miwah kiwangane saking pumahan semetone!\n15Sasampune punika arepinja jagate puniki antuk pakayun sane manteb tur wanen.\n16Kenginan sakancan kamewehan semetone pacang ical saking pakayunan semetone, tan bina sakadi blabare sane sampun lintang tur nenten malih kelingang.\n17Urip semetone pacang galangan ring sinar suryane rikalaning kali tepet miwah urip semetone sane pinih peteng jaga masinar sakadi sinar galang kangine.\n18Semeton jaga muponin urip sane sutrepti miwah kabekin pangajap-ajap. Ida Sang Hyang Widi Wasa jaga nyayubin tur ngicen semeton pararian.\n19Semeton nenten jaga ajerih ring meseh-meseh semetone, tur akeh jadmane jaga nunas tulung ring semeton.\n20Nanging jadmane sane dursila jaga mrengang paliat ipune, santukan ipun nenten maderbe pangajap-ajap, tur ipun nenten manggihin margi buat ngluputang dewekipune. Pangajap-ajapipune wantah asiki, inggih punika sang pati jaga rauh.”


PARARUDAN 21 BAN - “Ajahinja bangsa Israele pidabdabe - Bible Search\nPARARUDAN 20 PARARUDAN 22\n1“Ajahinja bangsa Israele pidabdabe ene: 2Yen meli panjak bangsa Ibrani ia lakar mamanjak sig kitane nem tiban makelonne. Di taune ane kaping pitu ia patut kabebasang tur tusing perlu buin mayah apa-apa. 3Yening ia tonden makurenan dugase nyumunin mamanjak sig kitane, dimakaadne ia tusing dadi ngajak somah. Sakewala yen ia suba masomah, dugase ia nyumunin mamanjak sig kitane, dimakaadne baang ia ngajak kurenane. 4Sakewala yening pamekelne maang ia somah, tur somahne ento laut nglekadang pianak luh wiadin muani, dimakaadne ia padidi ane dadi makaad, tusing dadi ngajak somah muah pianakne, sawireh somah wiadin pianakne ento dadi gelah pamekelne. 5Nanging yening ia ngorahang mungguing ia tresna teken pianakne, teken somah muah pamekelne, tur ia tusing nyak kabebasang, 6ditu pamekelne patut ngajak ia ka tongos pangubaktine. Ditu ia kaselelegang di jelanan wiadin di jejeneng jelanan tongos pangubaktine, tur katindikin baan pamekelne. Uli sekat ento ia dadi panjak aidupan.\n7Yen ada anak Ibrani ngadep pianakne luh buat dadi panjak, anake luh ento tusing dadi bebas uli pamekelne sasubane nem taun, buka panjakne muani. 8Yen anake luh ento adepa sig anake muani ane makeneh nganggon ia kurenan, nanging sasubane keto pamekelne laut tusing demen teken ia, ia patut kaulihang sig wong tuannyane, tur pipis pamekelne kaulihang. Pamekelne tusing dadi ngadep anake luh ento teken anak bangsa lenan, sawireh yening keto dadinne ia suba nyalanang paundukan ane tusing adil marep teken anake eluh ento. 9Yening ada anak meli anak luh buat kapakurenang teken pianakne muani, anake eluh ento patut kangkenin pianak baan pamekelne. 10Yen ada anak muani nyuang kurenan cerikan, ia patut miara kurenane ane kelihan, nanggung pangan kinum muah panganggo, aketo masih paundukan ane len-lenan patuh buka ane suba-suba. 11Yen ia tusing nyak nglaksanayang tetegenane ento teken kurenane ane kelihan, kurenane ento patut kabebasang tur ia tusing buat nebus dewekne.”\nPidabdab marep ring laksana sane kasar\n12“Nyenja nglempag jlema kanti mati, anake ento patut kukum mati. 13Nanging yening ia tusing nyelapang nglempag muah tusing makeneh ngamatiang, ia dadi malaib ngluputang dewekne ka tongose ane lakar patujuhang Ulun. Ditu ia lakar rahayu. 14Sakewala yen ulihan gedeg laut ia ngamatiang, ia patut kadanda pati, yadiastu ia malaib ka pamorboran aturane buat ngluputang dewekne.\n15Nyenja nglempag meme muah bapanne, anake ento patut kukum mati.\n16Nyenja mamaling jlema, yadian lakar adepa wiadin anggona panjak ia patut kukum mati.\n17Nyenja nemah bapa wiadin memenne, anake ento patut kukum mati.\n18Yen ada anak muani magerengan, laut ane adiri nyagur timpalne wiadin ngebug aji batu, nanging tusing kanti mati, anake ane nyagur ento tusing wenang kukum. Sakewala yen ane jagura ento mataanan kanti tusing nyidaang bangun uli pasareane, 19nanging sasubane ia nyidaang bangun tur dadi baana bangun aji matungked, anake ane nyagur ento patut mayah sakancan prabea ane pesuanga samakelonne ia tusing nyidayang bangun muah prabea samakelonne ia tusing nyidaang magarapan.\n20Yen ada anak nglempag panjakne muani wiadin luh aji tungked kanti mati prajani, anake ento patut kukum. 21Sakewala yen panjakne ento enu idup buin awai wiadin dua wai, anake ento tusing wenang kukum. Sawireh panjakne ane mati ento suba makadadi ukuman buat ia.\n22Yen ada anak maiegan, lantas ane adiri nyaplag anak luh beling kanti anak luh ento kruron, sakewala tusing kanti mabaya mati, anake ane nyaplag ento patut mayah denda, manut teken panagih kurenan anake beling ento, ane kadungin baan hakime. 23Sakewala yen anake luh ento kena baya pati ukumane ento angkihan patut kabayah baan angkihan, 24mata bayah aji mata, gigi bayah aji gigi, lima bayah aji lima, muah batis bayah aji batis, 25kebus bayah aji kebus, tatu bayah aji tatu, beseh bayah aji beseh.\n26Yen ada anak manteg matan panjakne muani wiadin luh kanti buta, anake ento patut mebasang panjakne ento makadadi panebus matannyane. 27Yen anake manteg panjakne eluh wiadin muani kanti kecag giginne, pamekelne patut mebasang panjakne ento makadadi panebus giginnyane.”\nTanggung jawab sang madue ingon-ingon\n28“Yen ada sampi jagiran nyenggot anak kanti mati, sampine ento wenang kencurin aji batu kanti mati. Benne tusing dadi daar, sakewala anake ane ngelahang tusing kena ukuman. 29Yen sampi jagirane ento suba saisai nyenggot anak, buina ane ngelahang suba masih maan paplungguhan nanging ia nglemenah teken sampinne, kanti buin nyenggot, sampine ento patut kencurin aji batu kanti mati muah ane ngelahang masih patut kukum mati. 30Nanging yening anak ane ngelahang sampine nyak mayah denda makadadi silur uripne, ia patut mayah denda amun ane katepekang teken ia. 31Yen ada sampi jagiran ngamatiang anak cenik luh wiadin muani, ukumane patuh cara ibusan. 32Yen ada sampi jagiran ngamatiang panjak luh, wiadin muani, anake ane ngelahang sampine ento patut mayah telung dasa keteng pipis perak teken anake ane dadi pamekel panjakne ane mati ento, tur sampinne ento kencur aji batu kanti mati.\n33Yen ada anak nyemak tutup bangbang, wiadin ia ngae bangbang, laut tuara tekepina, lantas ada sampi jagiran wiadin keledae maclempung ditu, 34anake ane ngae bangbange ento patut masilihin teken anake ane ngelahang ubuhane ento, nanging ia dadi nyuang bangken ubuhane ane maclempung tur mati ento. 35Yen ada anak ngelah sampi jagiran ngamatiang sampi jagiran anak lenan, anake ane ngelahang makadadua patut ngadep sampine ane enu idup ento, tur pamelinne kadum dadi dadua. 36Sakewala yen sampine ento suba tawanga demen mapalu, tur ane ngelahang tusing nyak negul sampinne di badane, ia patut masilihin aji sampi jagiran ane enu idup, tur ia dadi nyuang bangken sampine ane suba mati ento.”


1 Korintus 11 (BALI)\n1Tinutinja tiang, pateh sakadi tiang ninutin Ida Sang Kristus.\n2Tiang muji semeton santukan semeton tansah eling ring tiang, maliha semeton tetep pageh ngagem paurukan sane sampun aturang tiang ring semeton.\n3Nanging wenten malih sane buat aturang tiang, mangda semeton sami pada uning, inggih punika: sane dados ulun anake lanang, inggih punika Sang Kristus. Ulun anake istri, inggih punika sang lanang, tur ulun Ida Sang Kristus inggih punika Ida Sang Hyang Widi Wasa.\n4Asing-asing anak lanang sane ngastawa wiadin midartayang sabdan Ida Sang Hyang Widi Wasa ring perhyangan, yen ipun ngangkebin sirahnyane, ipun nganistayang Ida Sang Kristus.\n5Nanging asing-asing anak istri sane ngastawa wiadin midartayang sabdan Ida Sang Hyang Widi Wasa ring perhyangan yen nenten nganggen angkeb sirah, ipun nganistayang somahipune. Santukan ipun sampun pateh sakadi anake sane rambutne macukur.\n6Yening anake istri tan nyak nganggen angkeb sirah, becikan ipun ngetep bokipune. Nanging santukan mula nenten pantes anake istri magundul wiadin ngetep bok, punika awinannya ipun patut nganggen angkeb sirah.\n7Anake lanang, ipun tan perlu nganggen angkeb sirah santukan ipun nglawatang gambar miwah kaluihan Ida Sang Hyang Widi Wasa. Nanging anake istri punika nyinarang kaluihan anake lanang.\n8Santukan kawit anake lanang boyaja saking anake istri, nanging anake istri punika kawitnyane saking anake lanang.\n9Maliha boyaja anake lanang kakardi buat anake istri, nanging anake istri kakardi buat anak lanang.\n10Punika awinanipun mangdane sida kasaksinin antuk paramalaekate anake istri patut nganggen angkeb sirah, makadados ciri mungguing ipun kareh antuk sang lanang.\n11Yadianja asapunika sajeroning urip iragane sakadi anak Kristen, nenten wenten anak istri sane bebas saking anak lanang, tur tan wenten anak lanang sane bebas saking anak istri.\n12Santukan yadianja anake istri punika kawitipun saking anak lanang, nanging anake lanang kembasang antuk anak istri; tur saluiring sane wenten punika kawitipun saking Ida Sang Hyang Widi Wasa.\n13Ne mangkin durusang ngayunin, punapike patut anake istri ring perhyangan ngastawa ring Ida Sang Hyang Widi Wasa yen ipun nenten nganggen angkeb sirah?\n14Boyake buanane puniki sampun ngicen lawat ring semeton mungguing yen anak lanang marambut panjang punika nista, sakewanten buat anake istri, rambut panjang punika dados kabungahanipune.\n15Santukan rambut panjang punika kapaicayang ring anake istri minakadi dados angkeb sirahnyane.\n16Nanging yen wenten anak ngonjakang indike puniki, pasaur tiange, sapuniki: ring perhyangan, yadian iraga wiadin pasamuan druen Ida Sang Hyang Widi Wasa sane tiosan, tan wenten malih pidabdab-pidabdab sane lianan sajeroning ngamargiang pangubakti.\n17Ngeniang ring paindikan-paindikan sane pacang aturang tiang ring sor puniki tiang tan pacang muji semeton, santukan yen semeton ngwentenang pangubakti tan ngwetuang woh-woh sane becik, nanging woh-woh sane kaon.\n18Kapingarep pisan, tiang polih gatra mungguing di nujune pasamuane mabakti, irika wenten sane maroang-roangan ring pantaran semetone. Indike punika taler gugu tiang akidik.\n19Sujatinipun tiang nentenja angob, yen ring pantaran semetone wenten sagsag, mangdane sinah siraja ring pantaran parasemetone sane yakti patut.\n20Yening semeton mapunduh ngwentenang pangubakti, semeton nentenja nunas perjamuan Ida Sang Panembahan.\n21Santukan yen semeton majengan, semeton ngajengang ajengan sane bakta semeton suang-suang, kantos wenten sane seduk miwah wenten taler sane punyah.\n22Boyake semeton madue umah genah semetone majengan miwah nginum? Punapike awinanipun semeton nganistayang pasamuan druen Ida Sang Hyang Widi Wasa, tur ngawinang kimud anake sane tiwas-tiwas? Napike sane patut aturang tiang ring semeton? Patutke tiang muji semeton? Sampun sinah tiang tan muji semeton!\n23Santukan paurukan sane sampun tampi tiang saking Ida Sang Panembahan, punika taler sane aturang tiang ring semeton. Inggih punika, daweg wengine Ida Hyang Yesus, Panembahan iragane kaserahang, Ida ngambil roti,\n24tur sasampune Ida ngastawa ngaturang panyuksma ring Ida Sang Hyang Widi Wasa, Ida ngompes-ngompes roti punika kadulurin antuk pangandika: “Ene awak Tiange ane kapaicayang teken cening, laksanayangja buka keto, anggon painget buat Tiang.”\n25Asapunika taler sasampune usan marayunan Ida ngambil gelas, tur ngandika sapuniki: “Gelase ene gelas prajanjian anyar, ane kacap baan getih Tiange; sabilang cening nginem uli gelase ene, laksanayangja buka keto, anggon painget buat Tiang.”\n26Santukan sabilang semeton ngajengang roti puniki miwah nginem saking gelase puniki, semeton nglumbrahang sedan Ida Sang Panembahan kantos Ida rauh malih.\n27Punika awinanipun sapasiraja ngajengang rotin Ida Sang Panembahan miwah nginum saking gelas Idane, nganggen cara sane tan patut, ipun madosa marep ring angga miwah rah Ida Sang Panembahan.\n28Tureksainja riin ragan semetone suang-suang, usan punika wau semeton kengin nunas roti miwah nginum saking gelase punika.\n29Santukan sapasiraja nunas roti miwah nginum saking gelase punika saha tan ngresep, mungguing perjamuane punika nuek ring anggan Ida Sang Panembahan, ipun ngundang pasisip buat dewekipune niri.\n30Punika awinane ring pantaran parasemetone akeh sane sakit miwah lemet, tur akeh sane seda.\n31Yening sadurunge punika iraga sampun nureksain dewek, iraga tan pacang keni pasisip Ida Sang Hyang Widi Wasa.\n32Nanging yening iraga keni pasisip saking Ida Sang Hyang Widi Wasa, iraga kurukang, mangdane iraga sampunang kasisipang sareng-sareng ring jagate puniki.\n33Punika awinanipun parasemeton, yening semeton mapunduh jaga nunas perjamuan Ida Sang Panembahan, jantosangja dumun semeton-semetone sane lianan.\n34Yening wenten semeton sane seduk, becikan ipun madaar dumun jumah, mangda sampunang papunduhan semetone kasisipang antuk Ida Sang Hyang Widi Wasa. Ngeniang paindikan-paindikan sane tiosan pacang aturang tiang ring semeton yen tiang sampun rauh iriki.


PARARUDAN 18 BAN - Dane Yitro, inggih punika matuan - Bible Search\nPARARUDAN 17 PARARUDAN 19\nDane Yitro ngrauhin Dane Musa\n1Dane Yitro, inggih punika matuan Dane Musa, panditane ring Midian, mireng sapariindik sane sampun kakardi antuk Ida Sang Hyang Widi Wasa ring Dane Musa miwah bangsa Israel, ritatkala dane nuntun bangsane punika makaon saking panegara Mesir. 2Dane Yitro ngrauhin Dane Musa kairing antuk Sipora rabin Dane Musa, sane katilar ring Midian, 3miwah Gersom lan Elieser okan danene makakalih. Dane Musa naanin mabaos: “Tiang suba dadi anak sunantara di gumin anake.” Punika awinane putran danene kaparabin Gersom. 4Sapangrarisipun okane sane alitan kaparabin Elieser santukan baos danene sapuniki: “Ida Sang Hyang Widi Wasa, Widin bapan tiange sampun nulungin tiang saha ngrahayuang tiang kantos tiang nenten kapademang antuk prabu Mesire.” 5Dane Yitro kairing antuk rabin Dane Musa miwah putrane makakalih rauh maranin Dane Musa ring kemah danene ring tegal melakange, ring bongkol gununge sane suci punika. 6Dane Musa sampun polih gatra mungguing Dane Yitro maliha rabi miwah okan danene sampun rauh. 7Irika Dane Musa raris medal mendakin Dane Yitro. Rikala pada kapanggih, Dane Musa raris sumungkem tumuli ngaras matuan danene. Sang kalih tumuli mabebaosan nakenang indik kawentenan danene suang-suang. Sasampune punika dane sareng sami raris ngranjing ring kemah Dane Musa. 8Dane Musa tumuli nyritayang sapariindik sane sampun kakardi antuk Ida Sang Hyang Widi Wasa marep ring sang prabu ring Mesir miwah ring parakaulan idane buat mebasang bangsa Israel. Dane taler nyritayang ring Dane Yitro ngeniang indik pakewuh sane sampun nempuh bangsa Israele ring margi, miwah indik Ida Sang Hyang Widi Wasa sampun ngrahayuang bangsa Israel punika. 9Dane Yitro kalintang gargita miarsa atur Dane Musa punika. 10Dane Yitro raris ngandika sapuniki: “Puji Ida Sang Hyang Widi Wasa ane suba mebasang cening uli pangwisesan sang prabu muah parakaulan idane di Mesir. Puji Ida Sang Hyang Widi Wasa ane suba mebasang kaulan Idane uli tongosnyane dadi panjak. 11Ane jani bapa nawang mungguing Ida Sang Hyang Widi Wasa luihan teken paradewane, sawireh unduke ene laksanayang Ida di kalane wong Mesire matingkah nyapa kadi aku marep teken wong Israele.” 12Wusan punika Dane Yitro raris ngaturang aturan sane maborbor miwah aturan-aturan sane tiosan ring ayun Ida Sang Hyang Widi Wasa. Dane Harun, kairing antuk sawatek panglingsir bangsa Israele sami pada rauh. Dane sareng-sareng ngajengang surudan aturane punika, makadados pangubaktin danene ring Ida Sang Hyang Widi Wasa.\nIndik ngadegang parahakim\n13Benjangne saking semeng Dane Musa malinggih nepasin wicara-wicara sane wenten ring pantaran bangsan danene. Indike punika ngawinang Dane Musa tan pararian saking semeng kantos wengi. 14Ritatkala Dane Yitro nyingak saluiring paindikan sane kamargiang antuk Dane Musa, dane tumuli mabaos asapuniki: “Apa ane gaenin cening marep teken bangsane ene? Buina apa awanan cening padidian dogen ane ngraosin. Buat ngidih pitutur dogen, anake ngantiang dini uli semengan?”\n15Atur Dane Musa: “Puniki patut margiang tiang santukan ipun sami pada rauh nakenang pituduh Ida Sang Hyang Widi Wasa ring tiang. 16Yen wenten anak sareng kalih sane madue wicara, ipun rauh ring tiang. Tiang raris ngwehin putusan, sapasira saking pantaran ipune sane patut. Lianan ring punika tiang taler ngwehin ipun pituduh, lan pidabdab Ida Sang Hyang Widi Wasa.”\n17Dane Yitro tumuli ngandika: “Caran ceninge nyalanang wicara buka keto tusing patut. 18Yen kene, cening matuyuhin dewek ceninge padidi muah anake ento makejang. Gegaene ene bes gede yan cening padidian ane ngarap. 19Ane jani bapa maang cening tetimbangan, dumadak Ida Sang Hyang Widi Wasa ngiangin cening. Mula cening patut ngwakilin bangsane ene di ayun Ida Sang Hyang Widi Wasa, tur ngaturang wicarannyane di ayun Idane. 20Cening patut ngajahin ia pituduh-pituduh Ida Sang Hyang Widi Wasa, tur nerangang pituduhe ento teken ia, tur nerangang teken ia unduk laksanane ane patut muah kenken patutne ia malaksana. 21Nanging sajaba ento cening patut nyelik makudang-kudang anak muani, ane wicaksana tur ane subakti teken Ida Sang Hyang Widi Wasa, ane jujur muah anak ane tusing kuduan teken arta brana. Anake ento patut kadegang dadi pamimpin anak panyiuan, panyatusan, panyeketan muah panasaan. 22Tunden ia dadi hakim saumur idup buat ngenterang bangsane ene. Yen ada wicara ane abot dadi ia nekedang teken cening, nanging yen paiegan ane ingan, depang ia padidi ane mragatang. Unduke ene lakar nginganang cening sawireh ia lakar milu negen tanggung jawab. 23Yen cening nyalanang ane buka katitahang baan Ida Sang Hyang Widi Wasa ene, cening tusingja lakar kenyel pesan, muah sakancan anake nyidayang mulih maduluran keneh rena, sawireh wicarannyane suba pragat.”\n24Dane Musa kalintang ledang nampi pitutur Dane Yitro. 25Irika dane nyelik jadma sane wicaksana saking pantaran bangsa Israele, sane kadegang dados pamimpin buat ngenterang jadma panyiuan, jadma panyatusan, jadma panyeketan miwah panasaan. 26Dane sareng sami ngamargiang tetegenan danene dados hakim ring bangsa Israele. Wicara-wicara sane abot tangkilang dane ring Dane Musa. Wicara-wicara sane dangan puputang dane ngraga.\n27Wus punika Dane Musa raris ngaturin Dane Yitro budal.


Habakuk 1 (BALI)\n<< Habakuk 1 >>\n1Puniki pawuwus Ida Sang Hyang Widi Wasa, sane sinahang Ida ring Nabi Habakuk.\n2Duh Ratu Sang Hyang Widi Wasa, malih amunapike suenipun titiang patut nunas ica, mangda Palungguh IRatu ledang mirengang tur ngluputang titiang saking kawirosan?\n3Punapike awinanipun Palungguh IRatu ngicen titiang ngeton kamewehan sane kadi asapuniki? Punapike Palungguh IRatu ledang, nglantur nyingak laksana sane iwang? Karusakan miwah kawirosan wenten ring kiwa tengen titiange, samaliha milehan wenten yuda miwah ieg.\n4Undang-undange sampun tan paji miwah tan paguna, samaliha kadilane nenten naen kamargiang. Jadmane dursila akehan mapikolih ring jadmane sane patut, duaning punika kadilane kabadingang.\n5Sasampune punika Ida Sang Hyang Widi Wasa raris masabda ring kaulan Idane, sapuniki: “Tlektekangja bangsa-bangsane ane ada di kiwa tengen kitane ento. Ditu kita lakar angob teken unduk ane tepukin kita ento. Ulun lakar ngardi paundukan ane tusing lakar gugu kita, dikalan kitane ningeh unduke ento.\n6Ulun lakar nglugrain wong Babele ento kawisesan, nah ento bangsa ane gemes muah brangasan ento. Bangsane ento lakar majalan pesu nylajah gumine buat ngalahang gumi-gumine ane lenan.\n7Ia lakar nyebar katakutan muah karesresan. Buina sajeroning kasumbungannyane ia pada nyapa kadi aku.\n8Jarannyane becatan teken macan tutule muah galakan teken cicing alase ane layah. Prajuritne ane negakin jaran pada teka uli gumine ane joh-joh, tur jaran-jarannyane ngekeh tanah. Tekannyane buka kedis garudane nyander tetadahannyane.\n9Wadua balannyane pada mangseh ngambekang kawirosan, tur asing-asing anake pada karesresan dikalane ia teka. Tawanannyane waluya buka biase liunne.\n10Ia pada nganistaang pararatu muah ngedekin paraprakanggone. Tusing ada benteng ane nyidaang ngandeg ia. Ia pada nugdugang tanah tur ngalahang bentenge ento.\n11Sasubane keto anake ane andel teken kakuatanne niri, ia lakar malaib sirna buka angine.”\n12Duh Ratu Sang Hyang Widi Wasa, saking pangawit Palungguh IRatu wantah maraga Widi. Palungguh IRatu wantah Widin titiang, suci miwah langgeng. Duh Ratu Sang Hyang Widi Wasa, Widi miwah pasayuban titiang, Palungguh IRatu sampun nyelik wong Babele tur ngardi ipun kuat ngantos ipun nyidayang ngukum titiang sareng sami.\n13Nanging napi awinan Palungguh IRatu meneng kewanten ngaksi jadmane sane jaat miwah gemes punika? Boyake pangaksian Palungguh IRatu kalintang suci buat ngaksi paindikan sane jaat? Nentenke Palungguh IRatu geting ring paindikan sane nenten adil? Napi awinan Palungguh IRatu meneng kewanten rikala jadmane sane patut kasirnayang antuk jadmane sane duraka?\n14Napi awinan Palungguh IRatu nganggep manusane punika sakadi ulam ring segarane, wiadin mrana sane nenten maderbe pamimpin?\n15Bangsa Babele ngejuk rakyate antuk pancing sakadi ngejuk ulam. Ipun maid rakyate antuk jaring tur ipun maliang-liang malantaran pikolihnyane punika.\n16Ipun raris nyumbah tur ngaturang banten ring jaringe punika, santukan jaringe punika ngawinang ipun molih bebuktian maliah-liah tur ipun dados kerta raharja.\n17Punapike ipun jaga terus ngaud pedangipune tur nyirnayang bangsa-bangsane punika saha tan maderbe kapiolasan?


Ezra 6 (BALI)\n1Sasampune punika, Ida Sang Prabu Darius raris mrentahang mangda nureksain prasastin ida sang prabu sane kasimpen ring Babel.\n2Raris kapanggihin wenten prasasti ring kota Ahmeta, ring propinsi Media, sane masuara kadi asapuniki:\n3“Ring taun sane kaping pisan duk Ida Sang Prabu Kores jumeneng ratu, Ida ngwedalang prentah, mangda Perhyangan Agung Ida Sang Hyang Widi Wasa sane ring Yerusalem malih kawangun, makadados genah ngaturang aturan miwah aturan maborbor. Tegeh Perhyangane punika patut pitulikur meter tur linggahnyane taler pitulikur meter.\n4Tembok-temboknyane malakar batu ageng-ageng tigang lapis, raris kalapisin antuk taru. Sakancan prabeanipun kataur antuk ida sang prabu.\n5Kadi asapunika taler prabot mas miwah perak Perhyangan Agung Ida Sang Hyang Widi Wasa sane kambil antuk Ida Sang Prabu Nebukadnesar saking Perhyangan Agunge ring Yerusalem tur bakta ida ka Babel, makasami patut kawaliang tur kagenahang ring genahnyane sane nguni ring Perhyangan Agung Ida Sang Hyang Widi Wasa ring Yerusalem.”\n6Sasampune punika Ida Sang Prabu Darius raris mapaica pangwales, sapuniki: “Katiba teken gubernur dauh Tukad Eprate, aketo masih Setar-Bosnai, kayang parakantin pamane. Johangja iban pamane uli ditu.\n7Edaja gulgula ia magarapan. Depangja gubernur Yehudane muah parapamimpin Yehudane ngwangun Perhyangan Agung Ida Sang Hyang Widi Wasa di tongose ane imaluan.\n8Sajaba ento, gelahe mrentahang, apanga paman nulungin parapamimpin wong Yahudine buat ngwangun Perhyangan Ida Sang Hyang Widi Wasane ento. Prabeannyane enggalang bayah baan pajeg muah upetine ane duduk paman dauh Tukad Eprate, apanga gegaene ento tusing kadat.\n9Buina tusing dadi sangkenang, nglemah paman patut nyerahang teken parapanditane di Yerusalem sakancan ane perluanga, luire sampi jagiran muda, biri-biri muani muah panak biri-biri buat aturan maborbor pabuat Ida Sang Hyang Widi Wasa, Widin langite, muah gandum, uyah, anggur muah lengis.\n10Unduke ene patut laksanayang paman apanga ia setata ngaturang aturan ane ngledangin Ida Sang Hyang Widi Wasa, Widin langite, tur ngastawayang gelahe muah pianak-pianak gelahe.\n11Buina gelahe mrentahang paman, apanga asing-asing anak ane bani nungkasin kaputusane ene, adegan umahne patut kabut abesik tur ia katomplok baan adegane ento. Sasubane keto umahne patut kuugang.\n12Ida Sang Hyang Widi Wasa, ane nyelik kota Yerusaleme dadi tongos nyungsung Ida, lakar mungkatang pararatu wiadin bangsa ane bani tempal teken prentahe ene tur bani nguugang Perhyangan Agung Idane, ane di Yerusalem ento. Gelahe Sang Prabu Darius ane mesuang prentahe ene. Makejang prentahe ene patut kalaksanayang.”\n13Sasampune punika, Dane Tatnai gubernur dauh Tukad Eprate, Dane Setar-Bosnai miwah parakantinnyane raris ngamargiang sapatitah Ida Sang Prabu Darius.\n14Parapanglingsir wong Yahudine nglanturang pakaryane punika saha lancar kangsok antuk Nabi Hagai miwah Nabi Sakaria okan Dane Ido. Dane sareng sami muputang wewangunane punika satinut ring titah Ida Sang Hyang Widi Wasa, Widin Israele miwah saadung ring prentah Ida Sang Prabu Kores, Darius miwah Artahsasta pararatune ring Persia.\n15Perhyangan Agunge punika puput kawangun ring tanggal tiga, sasih Adar, ring taun sane kaping nem panyeneng Ida Sang Prabu Darius.\n16Sasampune punika wong Israele, parapandita, wong Lewi miwah anake sane tiosan sane mawali saking paselongan, raris ngwentenang upacara mlaspas Perhyangan Agung Ida Sang Hyang Widi Wasa. Dane ipun sareng sami pada masuka rena.\n17Buat mlaspas Perhyangan Agung Ida Sang Hyang Widi Wasa punika, dane ipun ngaturang banteng jagiran satus ukud, biri-biri muani satak ukud miwah panak biri-biri samas ukud. Dane ipun taler ngaturang kambing muani roras ukud, sane pinaka dados aturan pamrastaning dosa pabuat wong Israel makasami, manut cacakan suku bangsa Israele.\n18Dane ipun taler ngadegang parapandita manut sorohnyane miwah wong Lewi manut golongannyane, buat ngayah ring Perhyangan Agung Ida Sang Hyang Widi Wasa ring Yerusalem, manut kacap cakepan Dane Musa.\n19Ring tanggal patbelas, sasih sane kaping pisan, anake sane mawali saking paselongan pada marerainan Paskah.\n20Duaning punika parapandita miwah wong Lewine raris pada nyuciang raga tur dane sareng sami raris suci. Irika parawong Lewine raris nampah panak biri-biri buat aturan Paskah pabuat anake sane mawali saking paselongan, pabuat parapanditane miwah pabuat ragan danene ngraga.\n21Wong Israele sane mawali saking paselongan miwah sakancan anake sane nyuciang dewek saking leteh cemer bangsa-bangsa sane wenten ring jagat punika miwah anake sane rauh mabakti ring ayun Ida Sang Hyang Widi Wasa, Widin Israele, sami pada nunas aturan punika.\n22Ipun taler marerainan Roti Tan Paragi pitung rahina suenipun, maduluran manah suka rena. Ipun pada suka rena ring manah duaning Ida Sang Hyang Widi Wasa sampun ngawinang pakayunan sang prabu Asure ledang ring ipun, kantos sang prabu sampun ngicen ipun pitulungan sajeroning ipun makarya ngwangun Perhyangan Agung Ida Sang Hyang Widi Wasa, Widin Israele.


Pupulan Sesonggan Bagian 3 | bliyanbelog\nBrowse » Home » Basitha Paribasa » Pupulan Sesonggan Bagian 3\nBedug pangorangan, suksemanipun : Kaucapang ring anake sane kalintang bengkung tur sigug, nenten dados pakelinging utawi ajahin.\nBerag-beragan jaran Sumba, ikutne masih kenjir, suksemanipun : satuara-tuaran anake sane pecak sugih, tangkep ipune taler kantun begak utawi metangkep suka.\nBobabe nilun kuping, suksmanipun : Kaucapang ring anake sane kalintang bogbog, nenten satia ring janji.\nBotor majeet, wiadin sera makihkih, suksmanipun : Kaucapang riang anake sane kalintang demit tur pripit.\nCaruk banyu, miwah aut kelor, suksmanipun : sakadi anake sane patut macukit, agung alit tua bajang wenang macukit.\nCacotek sambungin layur, suksamnipun : sakadi anake sane ngorta ring timpalipun, raris malih ipun ngortayang ring anake lianan.\nCenik cenikan punya sotong, ngalesne pasti, suksmanipun : sakadi anake pakatenipun madewek alit tur berag, kewanten kereng tur sasa ngambil pakaryan.\nDana tan kapariangkenan, suksmanipun : Sakadi anake sane matetulungan kalih mapawehweh timpal, kewanten sang katulungin wiadin kawehin punika nenten nyuksemayang.\nDayane manggul gambang, suksmanipun : sakadi anake sane ngarereh (nglamar) pakaryan mawetu bingbang manahipune.\nDewa rauh ubetin jelanan, suksmanipun : Sakadi anake sane pacang ngamolihang kabagian utawi ageng, kewanten ipun ten nyak nampi kabagian punika.\nDija kadena langite endep, suksmanipun : Sakadi anake sane mamilih genah wiadin pakaryan, sane kasengguh becik pacang ngwehin kasukan, sujatinipun ring dija ugi genahe pateh.\nEtuhan teken kulit tingkihe di duur temboke, suksmanipun : Sakadi anake sane tiwas nektek, utawi sakadi anake sane pongah juari nenten madue kimud.\nGalak-galak di abu, suksmanipun : Sakadi anake sane wanen sajeroning pekarangan kemanten, kewanten yening sampun lintang ring pakarangan ipun getap pasti.\nGalak-galak di guung, suksmanipun : Sakadi anake sane wanen ring desanipun kemanten, nanging yen sampun lintangan ring desanipun jeg pasti sampun ipun getap.\nGancang grogo, suksmanipun : Sakadi anake sane gelis-gelis ngambil pakaryan sane durung uninginipun, kalih nenten nyak mataken, pamuput dados iwang.\nKaposting olih bliyanbelog ring 8:53 AM\nBecik pisan blog bli puniki, ngerajegan seni, adat lan budaya bali.\nSuksema bli, sampun ngeranjing ring blog titiang http://blogputrasekarbali.blogspot.com, salam kenal saking titang, putrasekarbali\nAgustus 18, 2010 3:54 PM\nBli, Link blog bli sampun pasang tiang ring blog tiang durusang pasang link blog tiang ring blog bli, suksma.\nAgustus 19, 2010 6:50 AM\n@putrasekarbali : inggih.. sampun tiang pasang beli... suksma sampun ledang sipang ngwacen lan komen... ^_^\nFebruari 26, 2011 10:34 AM\nMang Tri mengatakan...\nSuksma bli, ganti pesengan blogne bli, dadosne "bliyandueg" hehe\nFebruari 13, 2017 7:59 AM\nsonya dinata mengatakan...\nMajun cenikan nike napi nggih ?\nMei 01, 2017 9:54 PM


1 Tesalonika 4 (BALI)\n1Pamuputipun parasemeton, semeton sampun mlajah saking tiang, indik laksana sane kaledangin antuk Ida Sang Hyang Widi Wasa. Indike punika sampun laksanayang semeton sakadi patutipun. Nanging sane mangkin tiang sajeroning parab Ida Hyang Yesus, tiang miteketin semeton, mangda semeton sayan nyaratang nglaksanayang paindikane punika.\n2Santukan semeton sampun pada uning ring pitutur-pitutur sane sampun rauhang tiang ring semeton, malantaran kakuasan Ida Hyang Yesus.\n3Sane kakarsayang antuk Ida Sang Hyang Widi Wasa, inggih punika: mangda semeton suci nirmala tan pateleteh.\n4Semeton suang-suang patut uning, ring indik ngambil rabi manut ring tatakrama sane suci tur mulia,\n5boyaja malantaran ngulurin indria sane cemer, sakadi parisolah anake sane tan pagama, sane tan uning ring Ida Sang Hyang Widi Wasa.\n6Sajeroning paindikane puniki, sampunang kantos wenten anak sane malaksana tan patut wiadin ngapus semetonnyane. Sane riin indike puniki sampun baosang tiang miwah sekenang tiang pisan ring semeton, mungguing Ida Sang Panembahan jaga nyisipang anake sane malaksana tan patut sakadi asapunika.\n7Ida Sang Hyang Widi Wasa sampun ngesengin iraga boyaja buat nglaksanayang paindikan sane cemer, nanging mangda iraga urip suci nirmala.\n8Punika awinanipun, sapasiraja sane tungkas ring paurukane puniki, ipun boyaja tungkas ring manusa, nanging ring Ida Sang Hyang Widi Wasa, sane maicayang Roh Idane ring parasemeton.\n9Tan buat malih tiang nyuratang ring semeton, ngeniang indik kapitresnan marep ring parasemeton sane pracaya ring Ida Sang Kristus. Semeton sampun kuruk antuk Ida Sang Hyang Widi Wasa, indik saling tresnain.\n10Semeton sampun nglaksanayang paindikan kadi asapunika marep ring parasemeton sane wenten ring jagat Makedonia. Punika awinanipun parasemeton, tiang mapinunas ring semeton, mangda semeton sayan nyaratang nglaksanayang paindikan sane kadi asapunika.\n11Sakadi sane riin tiang sampun mapiteket ring semeton, usahayangja mangda urip semetone degdeg, etangangja pakaryan semetone niri, tur pada anteng ngulati pangupa jiwan semetone suang-suang.\n12Malantaran punika semeton pacang kajiang antuk anake sane tan pracaya ring Ida Sang Kristus, samaliha semeton tan pacang gumantung ring sapasira jua sajeroning kabuatan semetone.\n13Inggih parasemeton, tiang meled mangda semeton uning ring indik anake sane sampun padem, mangda sampunang semeton sungsut sakadi anake sane lianan, sane nenten maderbe pangajap-ajap.\n14Iraga pracaya mungguing Ida Hyang Yesus sampun seda tur malih nyeneng; punika awinane iraga pracaya, mungguing anake sane sampun padem sajeroning ipun pracaya ring Ida Sang Kristus, jaga kambil antuk Ida Sang Hyang Widi Wasa kagenahang sareng-sareng ring Ida Sang Kristus.\n15Paurukan Ida Sang Panembahan sane tuturang tiang ring parasemeton, kadi asapuniki: iraga sane kantun urip ring rahina pangrauh Ida Sang Panembahan, tan pacang ngriinin anake sane sampun padem.\n16Ritatkala punika pacang wenten suara makuug, inggih punika suaran pangageng malaekate miwah suaran sungun Ida Sang Hyang Widi Wasa, tur Ida Sang Panembahan tumurun saking suargan. Sakancan anake sane sampun padem sajeroning ipun pracaya ring Ida Sang Kristus, pacang kauripang riin;\n17wus punika, iraga sane duk punika kantun urip, pacang kapunduhang sareng-sareng ring ipun ring ambune, praya mendak Ida Sang Panembahan ring ambarane. Irika iraga sareng sami jaga ngiring Ida Sang Panembahan salami-laminnya.\n18Punika awinanipun semeton patut saling pituturin mangda pada polih panglipur malantaran pitutur tiange puniki.


Yesaya 11 (BALI)\n1Silsilah Ida Sang Prabu Daud tan bina sakadi wit taru sane sampun kaponggol. Nanging sakadi tunggak wareng anyar sane mentik saking tuedipune, kadi asapunika taler jaga wenten ratu anyar sane jaga metu saking pantaran katurunan Ida Sang Prabu Daud punika.\n2Roh Ida Sang Hyang Widi Wasa pacang maicain ida kawicaksanan, kaweruhan miwah kawidagdan buat mrentah kaulan idane. Ida pacang uning ring pakarsan Ida Sang Hyang Widi Wasa tur pacang ngluihang Ida,\n3tur ida jaga muponin suka wirya sajeroning astiti bakti ring Ida Sang Hyang Widi Wasa. Ida tan pacang nepasin anak malantaran nyingak sebeng anake punika, wiadin malantaran pasadokipune kewanten.\n4Ida pacang nepasin anake sane tiwas saha adil tur ngamanggehang hak-hak anake sane tan madue pitulungan. Antuk prentah idane jadmane pacang kasisipang tur jadmane sane jaat pacang padem.\n5Ida jaga mrentah kaulan idane antuk kadilan lan kajujuran.\n6Asu alase pacang mapunduh sareng-sareng ring biri-birine, tur macan tultule pacang medem-medeman sareng-sareng ring kambinge. Godel bantenge pacang sareng-sareng ngrereh teda ring panak singane, tur anak alit sane pacang ngangonang ipun.\n7Banteng lan bruange pacang neda sareng-sareng, tur godel lan panak-panak bruange pada sareng-sareng saha dame. Singane pacang neda sumi pateh sakadi bantenge.\n8Rare-rarene alit tan pacang keni sengkala, yadiastun ipun maplalianan ring samping ulane sane sandi.\n9Ring Sion, Bukit Ida Sang Hyang Widi Wasa Sane Suci pacang nenten wenten baya wiadin kajaatan. Jagate pacang bek antuk kaweruh ngeniang indik Ida Sang Hyang Widi Wasa, waluya sakadi segarane bek antuk toya.\n10Masanipun pacang rauh, mungguing sang prabu sane anyar saking kulawargan Ida Sang Prabu Daud pacang dados simbul buat parabangsane. Parabangsane pacang pada mapunduh ring kota kaprabon idane tur pacang ngluihang ida.\n11Yen masane punika sampun rauh, irika Ida Sang Hyang Widi Wasa malih pacang migunayang kawisesan Idane tur ngwaliang kaulan Idane sane kantun ring Asur miwah ring Mesir, ring panegara Patros, Sudan, Elam, Babel, Hamat miwah ring jagate sane ring pasisi miwah saking pulo-pulone sane wenten ring segarane.\n12Ida Sang Hyang Widi Wasa pacang nyujukang bendera buat nyinahang ring parabangsane, mungguing Ida munduhang rakyat Israel miwah Yehudane sane sumebar mabrarakan tur pacang ngwaliang ipun saking tanggu-tanggun jagate.\n13Kaprabon Israele tan pacang iri ati ring kaprabon Yehuda, tur kaprabon Yehudane tan pacang malih dados meseh kaprabon Israele.\n14Kaprabone makakalih punika pacang sareng-sareng ngebug wong Pilistin sane bedauh miwah nyarahin bangsane sane magenah bedan gin. Sang kalih pacang ngaonang wong Edom miwah wong Moab miwah wong Amone pacang satinut ring sang kalih.\n15Ida Sang Hyang Widi Wasa pacang ngenyatang Teluk Mesire tur Ida pacang ngrauhang angin sane panes buat ngetuhang Tukad Eprate, tur sane kantun wantah tlabah alit-alit pepitu, kantos sakancan anake jaga mrasidayang mamargi nglintang irika.\n16Pacang wenten margi ageng medal saking Asur pabuat kaulan Idane Israel sane kantun urip irika, pateh sakadi pabuat leluurnyane rikala ipun makaon saking Mesir.


Katatwaning Desa Adat Balangan – …blog nak belog…\nSira Arya Sentong maputra Sira Arya Putu, jumenek ring Desa Pacung. Sira Arya Putu maputra 2 diri : Kiyai Ngurah Ayunan lan Kiyai Ngurah Tamu. Kiyai Ngurah Ayunan malinggih ring pradesa Perean (Peri-an), ida oneng madewasraya nangun yoga samadhi, kasarengin olih pangabih idane Ki Pasek Pranata. Wenten alas genah ida nangun tapa, wenten ambu miyik, kapungkuran genah punika kawastanin Pura Alas Arum, saking irika ida lunga ngalerang ring madyaning bangket, polih panugrahan sane medal saking pancung tiying gading, tur kapungkur kakaryanang palinggih kawastanin Pura Dalem Sari, wewidangan punika kawastanin Subak Pancung (Pacung) Panti. Ki Pasek Pranata polih panugrahan genta paican anak lingsir, mangdane pangulunnyane nangun linggih tur mangda kasungsung olih warih-warih idane, linggihe punika kawastanin Dalem Luhur Kadaton.\nSaking genahe punika nyujur ngalerang, rawuh ring genah sane asri, tur maosang mungguing daging pikolih nangun yasa, genahe punika kapungkuran katangun palinggih kawastanin Pura Paruman. Saking irika nyujur ngalerang, wenten sila tala (batu lempeh), irika mararian, tur nangun yasa samadi, ring genahe punika pungkuran katangun Pura Pusring Tasik. Kiyai Ngurah Ayunan, duaning ida polih panugrahan saking “pancung tiying gading”, kaloktah ida mapesengan Kiyai Ngurah Pacung. Kiyai Ngurah Pacung, ngalanturang pamargi rawuh ring Puncak Asah, kasarengin olih parekanidane, saking iriki wenten cihna andus malejeg, ring kelod kangin saking irika, duaning punika raris kautus para parekan idane sane satia subakti, nyantenang genahe punika, genahe punika kapungkuran kawastanin Munduk Kahang. Ring genahe puniki raris nangun pondok-pondok, tur makarya abian panegalan. Sesampunne sue raris wengine rawuh wong Peri (Gamang), sane ngawasa genahe punika, raris matur ring Kiyai Ngurah Pacung. “E, Ngurah Pacung, magedi uli dini, tongose ene gelah awake, yening dot enu hidup magedi uli dini”, asapunika pawarah ipun. Kiyai Ngurah Pacung duka tan sinipi, raris ngawalek : “Ih iba wong Peri, kenken keneh ibane, apang cai nawang, awake ene treh Ksatriya Majapahit, tusing ja bakal makirig atampak, kenken keneh caine”. Sangkaning punika metu siat ageng, wong Perine kandapan, nunas mangdane tan kapademang, tur sumanggup pacang ngiring, sapamargin ida”.\nGelising crita, sesampun wong Perine kaon, tur ngiring sapituduh Kiyai Ngurah Pacung, raris nangun Puri ring Munduk Kahang, sane kawastanin Puri Perian, genah siate katangun palinggih kawastanin Pura Dalem Sidan Rapuh. Yan asapunapi indike, genahe punika katinggal olih ida mintar ngaliwatin Tukad Yeh Sumi (Yeh Sungi ?), ring genahe punika nangun Puri kasarengin panjak, pamekas panjak Perine, Purine sane anyar kawastanin Puri Perean, lan Puri Perian sane katinggal mawali dados alas mawasta Alas Pere.\nKacrita Kiyai Ngurah Tamu, sane kantun wenten ring pradesa Pacung, tan paputra, tur seda, layonne kaupacara ring Perean, sapunika taler para panjakidane magingsir ka Perean, wenten sane kambil olih I Gusti Ngurah Pupuan.\nKiyai Ngurah Pacung (Kiyai Ngurah Ayunan), maputra lanang sane mapesengan I Gusti Ngurah Pacung Sakti. Sesampunne duhur ngambil rabi I Gusti Ayu Rai Pinatih, kabiseka I Gusti Ayu Luh Pacekan, maputra Ki Ngurah Batan Duren, kabiseka Gusti Alit Pacung.\nRi kanjekan rahina ayu I Gusti Ayu Luh Pacekan masiram ke Tirtha Gangga, irika ida kapanggih ring Ida Padanda Sakti Batulumbang. Kala punika I Gusti Ayu Luh Pacekan mreceda ida Padanda, duaning prarainidane burik lan pamargine srandang-srendeng.\nKacrita I Ki Gusti Ngurah Pacung Sakti, madruwe rabi panawing, mawasta Ni Luh Jepun, okan dane Ki Bandesa (kapungkur kabaos Bandesa Balangan). Sesampun mobot tigang sasih, kauningin oleh Gusti Luh Pacekan, ida duka tur nigtig Ni Luh Jepun tur katundung.\nGelising crita kala punika wenten tamiu (nyamar) madagang tuak, saking Bukit, Badung wewidangan Pamecutan mawasta Ki Ungasan. Ki Ungasan kandikain olih Ki Gusti Ngurah Pacung, mangda ngisidang tur ngayomin Ni Luh Jepun, kapica genah ring Uratmara (Marga).\nParindikan puniki kapireng olih Ida Padanda Sakti Batu Lumbang, raris kasengin, mangda malukat ring Tirtha Gangga, pabejian idane. Kala punika akeh bebaosanne, nanging Ida Padanda eling ring panguman-uman Gusti Ayu Luh Pacekan sane rihin, ring kayun metu pikayunan ngawales sungkan kayunidane, majalaran antuk Ni Luh Jepun. Ni Luh Jepun kandikain pada sadia matemu smara ring anggan idane, sakewanten Ni Luh Jepun tan ngiringang. Ri sampunne kadartayang sami, wantah matetujon ngwales ring Gusti Ayu Luh Pacekan, duaning purun mraceda Sang Maraga Suci. Duaning punika raris Ni Luh Jepun, mamanah-manah, irika raris metu manahnyane ngwalesang parilaksanan Gusti Luh Pacekan, punika duaning matemu smara sang kalih. Tur Ida Padanda ngamedalang bhisama : “Yening lekad anak alite ene, yening lanang mangda kapesengan Ida Arya, sangkaning metu saking pacampuh smaran Ida (Padanda) ring smaran Ki Pacung Sakti, punika duaning mapiteges Ida Arya.\nSuening asue eling dane I Gusti Ngurah Pacung, mungguing kawentenan Ida Arya ring Uratmara (Marga), raris kasengin mangda tangkil ka Puri, mamarek ring ida, dados pangabih/pangemban I Gusti Batanduren.\nGelising crita ri sampun Ida Arya ring Puri Perean, sayuwakti dahating seleb makta raga, subakti ring sang angawisesa sapunika taler ring putranidane. Sangkaning punika Ida Arya kasayangang olih I Gusti Ngurah Pacung Sakti, sapunika taler para panjak sami sih ring Ida Arya. Tur sering Ida Arya sareng ring pakoleman I Gusti Pacung Sakti. Ri nuju I Gusti Ngurah Pacung lunga maburu ring alas Padang Jerak, Ida Arya kantun masare (sirep) ring pakoleman ida I Gusti Ngurah Pacung Sakti, Kala irika kaugah batisipun Ida Arya, duaning kapade wantah cokor I Gusti Ngurah Pacung Sakti, tur kadulurin antuk sembah. Sane kaugah nenten sios Ida Arya tur bangun ngatatab kapupungan, tur nunas pangampura. Ki Gusti Luh Pacekan tan terima, duaning kasengguh I Gusti Ngurah Pacung lebihan sayang ring Ida Arya, tur menggah piduka, kabayang-bayang Ida Arya, tur prasida kasingidang olih para kawulane.\nGelising crita rauh I Gusti Ngurah Pacung Sakti saking maboros, kairing olih para rencang idane, kala irika ida nyingak Ida Arya kabayang-bayang, sangkaning punika katepasin olih I Gusti Ngurah Pacung Sakti. Tetepase mangdane Ida Arya lan putrane I Gusti Batanduren, maperang tanding, sapasira sane kaon, mangdane magingsir saking Puri.\nWenten crita sane siosan, ri kala I Gusti Pacung Sakti maboros, polih simpang ring pangasraman dane Ki Dukuh Titigantung, duaning katibenin hudan aderes. Ring Pangasraman ida I Gusti Pacung Sakti katurang rayunan sukla olih Ki Dukuh Titigantung. Indike punika kaparna olih I Gusti Luh Pacekan, Ki Dukuh ngaturang layudan (surudan), ida I Gusti Luh Pacekan duka tan sipi-sipi, matitah para kawulane mangda ngrusak pangasraman Ki Dukuh, tur nyedayang Ki Dukuh Titigantung.\nGelising crita pangasramanne rusak Ki Dukuh kasedayang. Kala punika wenten manah Ki Ungasan pacang tangkil ring Ki Dukuh, rauh irika sampun pangasramanne rusak tur Ki Dukuh sampun seda. I Ungasan raris mreteka layon Ki Dukuh, manut kawentenannyane. Ring genah palebuan punika metu kukus (andus), punika katampekin olih Ki Ungasan, kacingak wenten keris, kerise kambil, tur katurang ring I Gusti Ngurah Pacung Sakti. Duaning kerise punika metu saking kukus sane wenten ring jaja/sanganan Bantal, kawekas kerise punika kawastanin “Ki Baru Bantal”.\nPerang tanding sane aturang titiang ring ajeng, sane katepasin olih I Gusti Pacung Sakti, mangdane sang kalih ngambil keris sane wenten ring Gedong Simpen. Kariinin olih I Gusti Batanduren, tur kasarengin olih Ida Arya. Duaning sangkaning titah Ida Arya sane polih keris Ki Baru Bantal punika, I Gusti Batanduren polih keris Ki Sekar Gadhung. Kasayuwaktianne Ida Arya nenten wenten manahipune pacang mayuda, nanging sangkaning katantang olih I Gusti Batanduren, sangkaning punika yudane kamargiang. Sane pinaka wates, nenten sios : “Sapasira ugi liwat kauh tukad Yeh Sungi, punika kaon, tan dados kakepung malih; yening kanginnyane sapasira liwat tukad Penet, tan dados kakepung malih, kasinahannyane kaon”.\nIda Arya polih ngepung I Gusti Batanduren, tur sampun liwar tukad Penet, masarengan panjak sane subakti. Ida Arya raris matur ring I Gusti Ngurah Pacung, indike punika sami kadartayang. Kala punika Ida Arya mapamit budal ka Uratmara (Marga), pacang magenah irika ring genah Ki Ungasan.\nRi kala I Gusti Ngurah Pacung seda, kapuputamg olih Ida Arya mungguing mreteka sawa rauhing ngunggahang ring Pamrajan, wenten pusaka “Geringsing Wayang”, kabakta ka Uratmara olih Ida Arya, kasungsung maka leluhur maraga Dewa Pitara.\nRing Uratmara Ida Arya nitahang panjak lan jagat, tur kaeman olih panjake. Ida Arya ring Uratmara, madrue putra 5 diri :\nI Gusti Putu Balangan, magenah ring Marga\nI Gusti Nengah Balangan, magenah ring Perean\nI Gusti Celuk, magenah ring Belayu\nIstri, marabian ka Samu\nIstri, kambil olih Kiyai Panji saking Toya Anyar.\nRi kala I Gusti Putu Balangan, mapuri ring Marga, duaning wenten asih-kumasih ring Mengwi, sesampunne I Gusti Agung Putu malingga ring Balahayu, kaabih olih I Gusti Putu Balangan , pamekas I Gusti Celuk. Saking Balahayu (Belayu), I Gusti Agung Putu ngungsi pradesa Ganter (Tapesan), nerus nyujur ka Baleran Bekak (Mengwi). Ri sampun jenek malinggih ring Kawyapura Mengwi, I Gusti Putu Balangan kanggeh Patih, duaning eling pasungketanne riin.\nDuaning wenten pasungketan sane becik, raris I Gusti Putu Balangan, ngrentehang bhisama, mangda satereh I Gusti Balangan, patut eling ring Kawitan, patut nyejerang pasubaya ring warih Cokorda Bhima Sakti (Cokorda Blambangan) sang ngawisesa jagat Mengwi (Kawyapura) lan Jero Kaleran Mengwi.\nManawita sangkaning patut eling ring Kawitan, kawit leluhur bibine sane pinaka panawing saking I Gusti Pacung Sakti, sane mawasta Ni Luh Jepun, okan dane Bandesa, saking irika genah wit leluhuridane, kawastanin Balangan, ninutin pamarginne sane riin. Sapunika taler pasungketanne ring Cokorda Blambangan ( IGusti Agung Made Agung), irika kagenahang panjak (bala) saking jagat panepi kelod, makadi saking Tuuka (Tuka), saking Buduk la saking siosan desa malih.\nWenten satua siosan malih, duaning bala/panjak Mengwi, papilihan kagenahang irika makadi ngemit wewidangan Maka “bala + halangan”, suening asue dados Balangan.\nIndik wasta “Balangan” sampun kailikitayang duk warsaning loka “ ring we metri madhura, ri saka kala angalih ri leng sapta sela” 1792 Saka.\nThis entry was posted in Babad and tagged Babad Ida Arya, Babad Pamecutan, balangan, Cokorda Blambangan, Desa Adat Balangan, gelgel, i gusti ngurah pacung, I Gusti Putu Balangan, Jero Kaleran Mengwi, kawyapura, Majalangu, mengwi, Ni Luh Jepun. Bookmark the permalink.\n← Kori Agung\nPura Penegil Dharma →


Gubernur Wayan Koster Ngaptiang Pelaku Pariwisata Sumeken Nglestariang Budaya Bali miwah Patut Mabusana Adat Satunggil Wraspati - balitopnews.com\nGubernur Wayan Koster Ngaptiang Pelaku Pariwisata Sumeken Nglestariang Budaya Bali miwah Patut Mabusana Adat Satunggil Wraspati\nBADUNG, Balitopnews.com - Gubernur Bali, Wayan Koster ngaptiang pelaku usaha pariwisata ring Bali mangda sayuwakti ri kala rahina Wraspati, Purnama wiadin Tilem, miwah ri kala Wanti Warsa Pemerintah Provinsi Bali nganggen Busana Adat Bali sakadi daging Peraturan Gubernur Bali Nomor 79 Warsa 2018 indik Hari Penggunaan Busana Adat Bali sane anut sareng daging Peraturan Daerah Provinsi Bali Nomor 4 Warsa 2020 indik Penguatan kalih Pemajuan Kebudayaan Bali, rauhing ring Peraturan Daerah Provinsi Bali Nomor 5 Warsa 2020 indik Standar Penyelenggaraan Kepariwisataan Budaya Bali.\nPangapti punika katuekang olih manggalaning Pemprov Bali, ri kala nyapatin silih tunggil manajer hotel ring ITDC, Nusa Dua, Badung daweg mungkah acara Deklarasi Bersama Mewujudkan Peradaban Baru Penyiaran Melalui Informasi Berkualitas ring rahina Wraspati Pon, Wariga tanggal 12 Mei 2022 semeng, ring The Westin Resort, Nusa Dua, Badung.\nRing sambrama wacanannyane Ketua Komisi I DPR RI, Meautya Hafid miwah Ketua KPI Pusat, Agung Suprio, Wayan Koster nlatarang Pariwisata Provinsi Bali ring galahe mangkin sampun maurip malih saking tanggal 7 Maret 2022, mawit ring pangrauh Wisatawan Domestik (Wisdom) wiadin Wisatawan Mancanegara (Wisman), saantukan pandemi Covid-19 ring Bali saking pangawit warsa kantos bulan Mei 2022 sampun nedunang. Cihna kawentenan pandemi Covid-19 ring Bali sampun nedunang, kakawitin saking akehnyane panyarengan kramane sajeroning upacara Adat ring Bali, sakadi ring Pura Agung Besakih wiadin sadurungnyane daweg rahina Suci Nyepi tanggal 3 Maret ring samian Kabupaten/Kota ring Bali, wenten pawai Ogoh - Ogoh sane akeh nyarengang krama, saha Covid-19 nenten wenten panincap kasus. “Dadosne kawentenane sampun degdeg. Punika taler ri kala libur Idul Fitri miwah cuti bersama, akeh sane rauh ka Bali saha rauh mangkin kawentenane degdeg tan wenten panincap,” baos Gubernur Koster sane kasanggra antuk andup-andup.\nPandemi Covid-19 sane nedunang, baos Gubernur Koster wiwilanipun sangkaning krama Bali trepti nglaksanayang protokol kesehatan miwah vaksinasi boosternyane sane mangkin sampun mamargi 70 persen. “Puniki wantah vaksin booster pinih akeh ring Indonesia,” baos Gubernur Bali sinambi maosang yening madasar antuk punika, Bali kawiaktiannyane sampun aman pisan karauhin olih Wisdom wiadin Wisman.\nMapaiketan ring pariwisata Bali, pecak Anggota DPR-RI 3 Periode saking Fraksi PDI Perjuangan puniki maosang yening Pulo Bali nenten kapidabdabin khusus malarapan antuk perencanaan, nanging panglimbakipun alamiah. Mawinan sangkaning budaya ipun ngawinang pariwisata Bali nglimbak. Nanging sampun suwe pariwisata Bali nenten kapidabdabin becik malarapan antuk kawijakan sane patut, mawinan panglimbak ipun kirang becik, compang–camping, saha akeh kakiranginpun ring makudang genah, nanging sangkaning budaya Bali dahat ngadautin, ngawinang Bali setata dados uratian saha pilihan krama ring jagate sajeroning masesanjan.\nKadasarin antuk punika, Gubernur Bali jebolan ITB puniki ngandeyang Pariwisata Bali sane kakelola kirang becik kewanten, kantun akeh rauh ka Bali, napi malih kakelola becik. “Punika mawinan, Titiang ring galahe mangkin sayuwakti midabdabin pariwisata Bali antuk fundamental miwah komprehensif berbasis budaya, sane ngutamayang kualitas saha bermartabat. Puniki sane jagi katuekang pisan," baos Wayan Koster.\nMangda nenten raris pariwisata ngaonang budaya, sapunapi pariwisata prasida ngwangun budaya. Saantukan Bali yening tan madasar budaya majanten nenten prasida dados genah wisata. “Selami puniki sane midabdabin pariwisata wantah budaya, mawinan pariwisata sapatutnyane ngupapira budaya, saantukan pariwisata sane muatang budaya,” baos Gubernur Koster sane sampun ngamedalang Peraturan Gubernur Bali Nomor 28 Warsa 2020 indik Tata Kelola Pariwisata Bali.\nMawinan sane mangkin, baos Gubernur Wayan Koster jagi ngadungang pelaku pariwisata sareng krama ring Bali sane dahat kukuh nyaga kabudayan Bali. "Punika mawinan, Titiang ring galahe mangkin sajeroning ngwangun Bali sayuwakti nganggen budaya pinaka hulu pewangunan, nganggen budaya pinaka mainstream pembangunan, saantukan Bali nenten madue kawibuhan sakadi ring kawentenan gas, batu bara, wiadin emas. Nanging Bali madue kawibuhan marupa budaya. Yening niki nenten kapiara becik, majanten pariwisata jagi kaon, nenten wenten sane rauh malih ka Bali sajeroning masesanjan. Yening palemahan sane asri, sane luihan teken Bali majanten akeh, akeh genah sane palemahannyane luihan teken Bali. Sane mabinayan wantah budaya ipun. Sangkaning punika, Titiang nuekang pisan indik budaya malarapan antuk Peraturan Daerah Provinsi Bali Nomor 4 Warsa 2020 indik Penguatan miwah Pemajuan Kebudayaan Bali sane karentebin antuk Peraturan Gubernur 8 Nomor 80 Warsa 2018 indik Perlindungan dan Penggunaan Bahasa, Aksara, miwah Sastra Bali rauhing ring pamargin Bulan Bahasa Bali, wenten taler Peraturan Gubernur Bali Nomor 79 Warsa 2018 indkk Hari Penggunaan Busana Adat Bali, " baos Koster.\nMapaiketan ring mabusana adat Bali, satunggil rahina Sukra, Purnama, Tilem miwah wanti warsa Pemerintah Daerah Provinsi Bali pinaka pelaku ring Bali mawit saking pegawe negeri wiadin swasta, hotel taler mangda mabusana Adat Bali. “Mawinan inuni nyantenang manajer hotel nenten mabusana adat Bali, Titiang nikain. Titiang nenten seneng nyantenang parilaksana-parilaksana sane nenten trepti ring Bali, samia patut nginggilang budaya Bali. Iraga muatang kauripan sane trepti saha sayuwakti nginggilang kawentenan budaya, saantukan iraga pinaka wangsa sane mabudaya, mawinan budaya patut inggilang,” baos Gubernur Bali saking Desa Sembiran, Buleleng.\nRing pamuput baosnyane indik pariwisata Bali, Gubernur Bali, Wayan Koster nuekang, masesanjan dados nanging mangda setata nginggilang budaya, sampunang wantah ngaruruh merta kewanten ring Bali nanging nenten nguratiang budaya, i’m sorry. Titiang nenten jagi ngabanggeang parindikane punika. “Cutetnyane yening jagi nglaksanayang usaha ring Bali, wangun budaya Bali antuk sinarengan, saha pamikolihnyane prasida karasayang sareng sami. Punika sane sandang tumbuhang ring Bali,” baos Gubernur Bali.\nKetua Komisi I DPR - RI, Meautya Hafid ri kala mireng pidato Gubernur Bali, Wayan Koster sajeroning panlatarannyane maosang yening sadurung dados Gubernur Bali, Wayan Koster saking warsa 2004 sampun ngutsahayang kabudayan ri kala dados Anggota Komisi IX DPR – RI. “Titiang seneng yening senang Bapak Gubernur, nganutin panglimbak jaman, mawit ring pangrauh titiang, hotelnyane kabungkah saha rauh mangkin Canggu ngruruh Tabanan macetnyane ageng pisan. Ngiring icrn andup-andup ring Bapak Gubernur sane ngawinang Bali sayan becik ri sampunen katiben pandemi Covid-19," Pamuput Ketua Komisi I DPR – RI ini. (Rls/Btnc)


Niwatakwaca - BASAbaliWiki\nWenten raja Detia sane maparab Niwatakwaca, sampun kasub ngawisesang jagad. Ida magenah ring sor Gunung Semeru sisi kelod taler makayunan pacang ngusak genah Ida Bhatara Indra. Niwatakwaca naler ngamolihang anugerah utama, inggih punika nenten prasida kapademang olih dewa, yaksa, miwah raksasa. Sakewanten yening wenten manusa sakti, patut kayatnain olih ida. Asapunika sabdan Bhatara Siwa kapining ida.\nMpu Kanwa nyuratang lengkara punika ring manggala kriya sastra Kakawin Arjunawuwaha, sane dados kriya sastra kapertama sane karipta ring Jawa Timur. Wenten parindikan sane mabuat ring sajeroning lengkara-lengkara punika. Niwatakwaca sampun ngamolihang pasuecan Bhatara Siwaa. Sakewanten, antuk paseucan punika, ida nyapa kadi aku. Sapunika mawinan, ida makayunan ngusak Indraloka.\nYening ring manggala kriya sastra Mpu Kanwa nyihnayang detya sakti Niwatakwaca, punika mawinan salanturnyane sang pangawi nyihnayang ksatria sane teguh ring sajeroning tapa, inggih punika Sang Arjuna. Kadigjayan idane ritatkala ngamargiang tapa, brata, yoga, ngawinang ida ngamolihang anugerah Bhatara SIwa. Sapunika ngawinang ida kabaos manusa sakti .\nMpu Kanwa rumasa jagi nyaihang makakalih tokoh puniki. Makakalih tokoh sane madue kawisesan miwah kesaktian taler ngamolihang pasuecan sangkaning ngamargiang tapa. Sakewanten, wenten indik sane utama sane minayang makakalih tokoh puniki: pikayunan pacang ngamolihang kuasa, nyapa kadi aku sangkaning rumasa teken raga sakti kadruenang olih Niwatakwaca. Sakewanten, ring anggan ida Sang Arjuna wantah pikayunan pacang ngaturang bakti ring sang maraga dharma, inggih punika rakanidane, Sang Dharmawangsa.\nMajeng ring Bhatara Indra sane nyihnayang angga pinaka pandita ring Sang Arjuna raris ngandika:.. nghulun atiki katalyan dening bhakti lawan asih hana pinka kakangkwan Sri Dharmatmaja sira ta pinatapaken mahyun digjaya wijaya Harep ayasa mahaywang rat lawan kaparahitan jugara putu maharsin pamrih nrih mataki-taki yatan anumata sang hyang tade matya tan uliha titiang kaiket antuk rasa bhakti miwah tresna kapining rakan titiange Sang Dharmawangsa majeng ring ida, titiang ngabdi, matapa mangda ida polih kadigjayan, ngawisesaning jagat. Ida makayunan pacang ngamargiang dharma mangdane jagate rahayu taler masyarakate nenten kirang pangan kinum. Tiosan punika, yening Bhatara Siwa nenten ngicenin pasuecan nyantos titiang padem, titiang nenten pacang mawali\nPayudannyane Niwatakwaca kapining Sang Arjuna kabaosang ageng pisan olih Mpu Kanwa. Sang Arjuna polih nganggen panah pasupatinidane sane prasida ngamedalang para raksasa. Sapunika taler Niwatakwaca, sane prasida ngamedalang raksasa saking cangkem idane. Sang Arjuna mresidayang ngamedalang panah gni paseuecan Bhatara Siwa. Sakewanten, Niwatakwaca nenten prasida kakasorang. Uning ring indike punika, Sang Arjuna raris ngutsahayang daya upaya, yening ida sampun kakasorang olih Niwatakwaca. Niwatakwaca bagia pisan uning ring kawentenan punika, raris nuding ida Sang Arjuna antuk tangan kiwa ida Niwatakwaca. Ih Arjuna manusa sakti, deweke ene ngawisesanin makatelu bauane. Deweke ane anggona sasuunan ring tiga bauane. Serahang suba urip caine lantas majalan ka neraka . Asapunika baos Niwatakwaca sinambi nyapa kadi aku ring Sang Arjuna.\nRitatkala Niwatakwaca ica santukan Sang Arjuna katuek antuk lembing sujatinnyane lembing punika wantah kajepit ring selagan tangan idane , ritatkala cangkem detia punika mabukak jimbar pisan, irika rigelis Sang Arjuna nglepas panah idane. Panah punika raris ngenen Niwatakwaca miwah ngawinang ida padem. Mpu Kanwa raris nyurat: ambek niscaya sawalepa magawe rupa larapan ikang patin teka, nyapa kadi aku miwah nglemekin anak tiosan ngawinang engsap ring raga, punika sane dados jalaran padem terjemahan Yesi Candrika